Emakumearen objektualizazioa salatzeko filma sortzeko diru bilketa abiatu dute - KULTUR SHAREA\nSistema kapitalistaren eraginez emakumeek jasaten duten objektualizazioa salatzea du helburu Mitxoleta film laburrak.\nMondragon Unibertsitatean Ikus-entzunezko Komunikazioko 3.mailan dabiltzan ikasle talde bat sistema kapitalistaren eraginez emakumeek jasaten duten objektualizazioa salatzea helburu duen film laburra grabatzen hasiko da Berroeta herrian, eta, horretarako, diru bilketa kanpaina jarri dute martxan Itsulapikoa.eus plataformaren bidez. “Ikasle talde euskaldun gazte bat gara, eta beraz, proiektu hau aurrera eramateko ezinbestekoa dugu jendearen laguntza jasotzea. Guztioi eragiten digun gai baten inguruko film laburra da, eta horrenbestez, guztion artean eraiki eta sortzea oso esperientzia polita izan daitekeela pentsatzen dugu”.\nMitxoleta jarri diote izena film laburrari eta orain arte Euskal Herrian landu ez den fikzioa dela azaldu du lantaldeak, “ekarpen interesgarri bat” suposatuko lukeena. “Hamabost minutuko istorio batekin unibertso oso bat erakusten da, perfektua den sistema bat. Ipuin bat kontatzen da ikusleak bere haurtzaroarekin konektatzeko, eta errealitate bat erakusten da egungo gizartearekin lotura egiteko”.\nIkusleari pentsaraztea du helburu filmak. “Elizaren eraginez emakumeek jasaten dituzten tratu txarrei buruzko istorioa da kontatu nahi duguna. Istorio honetan errealitate hori islatuko da, non fikziozko gizarte horren arazo sozial eta ekonomikoa konpontzeko gai diren bakarrak emakumeak diren, baina Eliza eta gizonak diren hauek gobernatzen eta isilarazten dituztenak”.\nZehaztu dutenez, biolentzia eta kritika sozial ukituak dituen thriller bat da Mitxoletak.\nCrowdfundingaren bitartez gehienbat grabaketa fasea eta post-produkzio fasea aurrera atera ahal izateko dirua lortu nahi dute. Horrekin batera, film laburraren zabalpen eta distribuziorako dirua jasotzea ere onena litzatekela diote.


Leize-zuloko misterioa - 111 Akademia\nTwitterFacebook\tAzala / Liburuak / Iñaki Zubeldia / Leize-zuloko misterioa\nLeize-zuloko misterioa\t2015/04/22 - 06:52 Izenburua: Leize-zuloko misterioa\nAinhoak 10 urte ditu eta ametsetan eginkizun zaila jaso du: Arrikruzko leize-zuloan dagoen lehoikumearen hezurdura bilatu eta amaren ondora eramatea, haren babesean egon dadin beti. Lan zaila Ainhoak eta haren lagun-taldeak hartzen dutena, inork ez baitie sinesten. Mozkor batzuk ia pikutara botako dute nesken asmoa. Hala ere, etsi gabe jarraituko dute hasitako lanean. Abentura hunkigarria neska horiena. Lortuko ote dute beren helburua?\tTweet Iritzia eman Iruzkina *


Zergadunaren ohiko etxebizitza, Pertsona Fisikoen Errentaren gaineko Zergari buruzko abenduaren 29ko 10/2006 Foru Arauak 90.8 artikuluan definitutako eran, 300.000 euroraino gehienez.\nEtxeko ostilamendua, halakotzat hartuta efektu pertsonalak zein etxekoak, etxeko tresneria, eta zergadunak erabilera partikularreko dituen gainerako ondasun higigarriak. 10.000 eurotik gorako balioa duten banakako elementuak salbuespen honetatik kanpo gelditzen dira.\nEduki ekonomikoko eskubideak, aurrezpen tresna hauetan:\nBorondatezko gizarte aurreikuspeneko entitateen kasuan, bazkide osoen edo arrunten eskubide kontsolidatuak eta onuradunen eskubide ekonomikoak.\nPentsio planen kasuan, partaideen eskubide kontsolidatuak eta onuradunen eskubide ekonomikoak.\nPertsona Fisikoen Errentaren gaineko Zergaren araudian aipatzen diren aurreikuspen plan aseguratuei ordaindutako primei dagozkien eskubide ekonomikoak.\nPertsona Fisikoen Errentaren gaineko Zergaren araudian aipatzen diren enpresen gizarte aurreikuspeneko planei zergadunak egindako ekarpenei dagozkien eskubide ekonomikoak, hartzailearen kontribuzioak barne.\nEuskal Kultur Ondareko ondasunak, Euskal Kultur Ondareari buruzko uztailaren 3ko 7/1990 Legeak aipatutako Kultur Ondasun Kalifikatuen Erregistroan edo Inbentario Orokorrean inskribatuta daudenean.\nArte-gaiak, zaharkinak eta bildumak, haien balioa erregelamenduz ezartzen diren zenbatekoetara iristen ez denean.\nJabetza intelektual edo industrialetik eratorritako eskubideak, egilearen ondarean dauden bitartean, eta jabetza industrialaren kasuan, jarduera ekonomikoei atxikita ez daudenean.\nEuskal Herrian kokatuta dauden espezie autoktonoko basoak. Ondorio hauetarako, baso autoktonotzat hartuko dira Gipuzkoako Foru Aldundiko Berrikuntzako, Landa Garapeneko eta Turismoko Departamentuak edo beste foru erakundeetako departamentu eskudunek ziurtagiri bidez aitortutakoak. Salbuespen hau 100.000 euroraino aplikatuko da gehienez.\nEspainiako Ondare Historikoa osatzen duten ondasunak, baldin eta Espainiako Ondare Historikoari buruzko ekainaren 25eko 16/1985 Legean aipatzen den Interes Kulturaleko Ondasunen Erregistro Orokorrean edo lege horretan aurreikusitako Ondasun Higigarrien Inbentario Orokorrean inskribatuta badaude.\nAutonomia erkidegoetako ondare historikoa osatzen duten ondasunak, tokian tokiko arauetan ezarritakoaren arabera kalifikatu eta inskribatu direnean.\nEnergia berriztagarrien instalazioak, halakotzat harturik iturri berriztagarrien aprobetxamenduei dagozkienak, baldin eta sortzen duten energia titularraren zuzeneko kontsumorako edo banaketa-sareetara eramateko erabiltzen bada. Salbuespen hau 100.000 euroraino aplikatuko da gehienez.\nNekazaritza, abeltzaintza, erlezaintza edo basogintzako jardueretara nagusiki bideratutako ondasun eta eskubideak, baldin eta jarduera horiek pertsona fisikoek egiten badituzte pertsonalki eta zuzenean, eta ondasun eta eskubide horiek ez badaude atxikita, zergadunaren errenta iturri nagusia diren jarduera ekonomikoei. Salbuespen hau 100.000 euroraino aplikatuko da gehienez.\nJendeak oro har erabiltzekoak diren bidexka, terreno eta instalazioak, haien onura kasuan kasuko herri Administrazioak aitortu duenean. Salbuespen hau aplikatzeko beharkizunakerregelamenduz ezarriko dira.\nEz-egoiliarren Errentaren gaineko Zergari buruzko apirilaren 26ko 2/1999 Foru Arauak 13. artikuluan xedatutakoaren arabera salbuetsita dauden etekinen baloreak.\nZergatik salbuetsita egongo dira pertsona fisikoek beren jarduera ekonomikoa egiteko behar dituzten ondasun eta eskubideak, baldin eta jarduera hori zergadunak ohikotasunez, pertsonalki eta zuzenean egiten badu eta bere errenta iturri nagusia bada. Halaber, salbuetsita daude senar-emazteek edo izatezko bikoteko kideek komunean dituzten ondasun eta eskubideak, ezkontideetako edo bikote-lagunetako baten jarduera ekonomikoan erabiltzen direnean, baldin eta apartatu honetako beharkizunak betetzen badira. Zergadunaren errenta iturri nagusitzat hartuko da pertsona fisikoen errentaren gaineko zergaren zerga oinarriaren zenbatekoaren 100eko 50 dena delako jarduera ekonomikoen etekin garbietatik datorkion errenta. Ondorio horietarako, ez dira zenbatuko ez aipatutako entitateetan betetzen diren zuzendaritza funtzioen ordainsariak eta ez entitate horietan parte hartzeak dakarren beste edozein ordainsari. Zergadunak berak bi jarduera ekonomiko edo gehiago ohikotasunez, pertsonalki eta zuzenean egiten dituenean, haiei atxikitako ondasun eta eskubide guztiak egongo dira salbuetsita. Aurreko paragrafoan jasotakoaren ondorioetarako, errenta iturri nagusia jarduera guztien etekinen batura osoa izango da.\nEra berean, zergatik salbuetsita egongo dira merkatu antolatuetan kotizatuta edo kotizatu gabe dauden entitateetako partaidetzen gaineko jabetza osoa, jabetza soila eta biziarteko usufrukturako eskubidea, baldintza batzuk betetzen badira.


Cannesen lehen txaloak, Audiard eta Bidegainen eskutik | Zinemako estreinaldiak\n> Zinema jaialdiak\t> Cannesen lehen txaloak, Audiard eta Bidegainen eskutik\tCannesen lehen txaloak, Audiard eta Bidegainen eskutik\n9 Cesar eta Canneseko Epaimahaiaren Sari Nagusia jaso zuen ¨Le Prophet¨ Jacques Audiard zuzendari frantziarraren lana. Hortaz gain, arrakasta itzela izan zuen zine aretoetan ere. Ondorioz, egun Audiardek lekua du zinegile haundien artean. Eta berarekin batera, Audiardekin batera gidoiak idazten dituen Thomas Bidegain zuberotarrak. Biak Canneseko alfonbra gorritik paseatu dira euren azken filmearen aktoreekin, “De rouille et d’os”.\nBidegainek Donostia Kulturako Likteratumen parte hartu zuen iaz eta bertan aurreratu zuen egunotan estreinatuko pelikularen nondik norakoak. Orkak zaintzen dituen emakume eta boxealari baten arteko amodio istorioa. Cannesetik gertu, Antibesen girotuta. “Krisi garai hauetan zergatik ez egin amodio historio bat”, esan du prentsaurrekoan Audiardek. Emakumea Marion Cotillard frantziarra da eta boxealaria Matthias Schoenaerts belgikarra da. Ederra eta piztiaren bertsio garaikidetzat jo dute batzuek eta lehen txaloak sortu arazi ditu Cannesen.\nBarrenak mugitzen dituen horietako filma.\nCategories: Zinema jaialdiak\tTags: Iruzkinak (0)


Ataun Irratia | ATI TB | Bideoak\nATI TB BIDEOAK\nChallenge-a Jon Arambururekin\n😎 Jon Aramburu kirolari edo kulturista idizabaldarrarekin eginiko challenge dotore honetan gozatzeko prest? Bere bizitza pertsonalaren inguruan zerbait gehiago jakin dugu 😁\nBernardo Atxaga - 2019ko Ataungo Liburu eta Disko azoka\n2019ko Ataungo Liburu eta Disko azokan, Bernardo Atxaga idazlea izan zen bere azken lana aurkezten. Ataunen aurkeztu du "Etxeak eta Hilobiak" bere azken nobela eta herri antzokia jendez lepo bete da idalze handiaren hitzak entzuteko. Euskal Herriko artista ezagunaren nobelak hainbat irakurle batu ditu beste urte batez.\nLorea Agirre eta Idurre Eskisabel - 2019ko Ataungo Liburu eta Disko azoka\n2019ko Ataungo Liburu eta Disko azokan, Lorea Agirre eta Idurre Eskisabel idazleen izan zen bere azken lana aurkezten. Gaur egungo gizartean emakumeen eta gizonen arteko berdintasunean oinarritzen da "Trikua esnatu da" liburua. Azokan eman zuten hitzaldian, kontu interesgarri asko utzi zituzten entzuteko.\nZuek Heben - 2019ko Ataungo Liburu eta Disko azoka\n2019ko Ataungo Liburu eta Disko azokan, Zuek Heben taldea izan zen beraien azken lana aurkezten. Euskal Herriko Atlas Geopoetikoa izan da kaleratu duten liburua eta txoko ezberinetako kontuak irakur ditzazkegu. Ataungo bertako informazioa eta historioak ere baditugu eskura bertan Euskal Herriko beste hainbat lekutakoekin batera.\nXabier Berasaluze - 2019ko Ataungo Liburu eta Disko azoka\n2019ko Ataungo Liburu eta Disko azokan, Xabier Berasaluze Leturia musikari eta idazlea izan zen bere azken lana aurkezten. Euskal Herri osoan "Leturia" bezala da ezaguna artista eta Ataunen "Tarrapatan" lana aurkezten izan du. Astebetean panderoa jotzen ikasteko aukera dagoela kontatzen du liburuan eta honek dakarren diskoan ere.\nAndres Gomez - 2019ko Ataungo Liburu eta Disko azoka\n2019ko Ataungo Liburu eta Disko azokan, Andres Gomez Alonso idazlea izan zen bere azken lana aurkezten. "Tus ojos mañana" izendatu zuen bere azken poesia liburua. Bere esanetan, txiki-txikia zenetik du gogoko irakurtzea, eta ez du idazle lana alde batera utzi ere.\nAtaun Irratiko 2019ko gabonetako saio berezia\nUrtero berazala, gabonei gure ukitu berezia eman nahi izan diegu Ataun Irratian. Trikitilariak, abesbatza, Olentzero eta baita Mari Domingi ere gurean izan dira aurtengoan. Ioar Aizpuruak aurkeztuta, gabon hauen sekreturik garrantzitsuena ezagutuko duzu saioan zehar. Zorionak eta eguberrion!\n2019ko Ataungo San Martin auzoko San Joan sua - Ataun Irratia\nSan Joan🔥 Urtero legez ekainaren 23 gauean piztu zen San Joan sua eta gu Ataungo San Martin auzoan izan ginen irudi hauek hartzen Otsoak Dantza Taldeak eginiko dantza bikainaz gozatuz👯♀🤙🔥\nZer gertatu da Ataun Irratian?\nZer gertatu da ATIn? 📻 Azken egun hauetan hainbat gertakari eta aldaketa izan dira Ataun Irratian. Baina zein da honen guztiaren arrazoia? Zuzendaritzak argi eta garbi eman digu guztiaren azalpena 😉\nBizi San Fermin 2019-07-11\nOstegunarekin batera Victoriano Del Rio ganadutegiko zezenak izan ditugu Iruñeako entzierroan eta hauetaz hitz egiten izango da gaurko saioan. Betetik zerbait gertatzear dagoelakoan oso urduri gaude. Ez galdu gaurkoa ere!\nBizi San Fermin 2019-07-10\n2019ko San Ferminetako laugarren entzierroan Jandillako zezenak ikusteko aukera izan dugu. Jagoba, Izar eta Kaiak hartuko dute parte gaurko debatean. Ez galdu!\nBizi San Fermin 2019-07-09\nGaurko honetan Jose Escolar ganadutegiko zezenak izan ditugu protagonista entzierroan. Adarkadak, medikuen arreta jaso dutenak eta erorikoak gure debatean ere ez dira hitz egiteko faltan izan.\nBizi San Fermin 2019-07-08\nSan Ferminetako bigarren entzierroan Cebada Gago ganadutegiko zezenak izan ditugu protagonista eta gaueroko gure debatean zeresana utzi dute gainera, ikusi gaurkoa!\nBizi San Fermin 2019-07-07\nLehenengo entzierroarekin batera, Bizi San Fermin debatearekin jarri gara Ataun Irratian. Erorikoak, egitaraua eta beste hainbat kontu dira gaurko saioaren oinarri nagusiak. Jagoba Apalategik aurkeztuta, eguneroko debatea zuzenean gauero hamaika terdietan!\nBizi San Fermin 2019-07-06\nGaur eman zaie hasiera San Ferminei Iruñean eta Ataun Irratian begirada berezia egiteko prest gara jada. Jagoba Apalategik aurkeztuta, Bizi San Fermin debatea izango duzue egunero gaueko hamaika terdietan!\nEugeni Alzibarrekin solasaldia\nGaur Eugeni Alzibarrekin egon gara. Berak "Euskal Artista" bezala izendatzen du bere burua eta oso harro dago egiten ari den lanaz. Hainbat proiektutan parte hartu du, youtuben oso ezaguna da eta telebistako hainbat saiotan ere ikusi dugu. Gehiago ezagutu nahi duzu? Ikusi bideoa!\nATI Jaialdia - 6.urteurrena\nAtaun Irratiaren 6.urteurrena handi egiteko, jaialdi bikaina ospatu eta grabatzen izan ginen otsailaren 22an Ataungo Herri Antzokian. Euskal Herriko hainbat musikari eta abeslari ezagunek hartu zuten bertan parte eta aktore nahiz herritarrak ere ez ziren faltan izan. Artista guzti hauekin batera, posible izan zen jaialdia aurrera eramatea eta Ataun Irratiaren 6.urtea pozik eta zoriontsu hastea.\nAtaun irratiaren 6.urteurren dokumentala\nMartxoko 15.egunaren zain geunden jada! Ataun irratiak 6 urte bete ditu irrati gisa sortu zela eta egun berezi hau handi egin nahi izan dugu. Joan zen urtean bezala, bideo dotore bat eskaini nahi dizuegu, baina oraingo honetan ez da bideoklip bat.Zatoz gure dokumentala ikustera!\n2019ko martxoaren 8ko emakumeen eguna\nMartxoaren 8arekin batera kalera atera ziren emakume ataundarrak ere. Egunean zehar hainbat ekintza egin zituzten San Martin eta San Gregorio auzoetan eta arratsaldea amaitzerako Lazkaoko Senpere zentrora joan ziren goiherriko herri guztiak bezala manifestazio erraldoia egitera. Bazkari autogestionatua, pintaketak, txapak, kafe tertulia eta beste hainbat jarduera egin zituzten egun osoan zehar eta hau guztia Planto lemapean!\nInauteriak 2019 Ataun (Ataun Irratia)\nInauteriak ospatu dira urtero legez Ataunen ere eta gu bertan izan gara herritarren mozorroak ikusten. Otsoak Dantza Taldeko kideek mozorro zurien dantza eskaini dute San Martin auzoko txoko ezberdinetan eta kalejirarekin batera karaokera iritsi dira. Afaldu ondoren, kantuen melodiei ahotsa jartzeko aukera izan zuten DJ Ioarren laguntzarekin eta inauterietako jaialdia ere festa giroan amaitu zuten.\nATI Jaialdia - Spot 1\n6.urtebetetzea ahaztezina izateko, zure zain egongo gara. Euskal Herriko musikariak, abeslariak, dantzariak eta aktoreak hartuko ditugu bisitan gure jaialdian. Ioar Aizpuruak eta Zuriñe Hidalgok aurkeztuta, Ataun Irratiaren 6.urteurren jaialdia. Otsailaren 22an Ataungo Herri Antzokian eta martxoaren 17an 21:00etan gure webgunean.\nATI_6 - Spot 1\nDenok zain gauden momentua. Umorea, emozioa, tristura eta zirrarak batuko dituen unea. Egun bakar batean, irratiaren ikuspegia aldatuko duen ekitaldia. Laster, Ataun Irratian!\nAtaun irratia - Olentzeroren etorrera 2018\nAurten Olentzeroren etorrera zuzen-zuzenean grabatzen izan gara Ataungo San Gregorio auzoan. Jagoba Apalategi eta Kaia Perlines kolaboratzaileak bertan izan dira eta kaletik ere ibili dira jendea elkarrizketatzen. Olentzero eta Mari Domingirekin hitz batzuk egiteko aukera ere izan dugu eta elkarrizketa ikusgai duzue bideoan bertan. Eskerrik beroenak eman nahi dizkiegu bideo hau posible egitea lagundu digutenei eta Tech Mediari produkzio lanak egiteagatik.\nAtaun irratia - 2018ko Donostiako zinemaldia\nBeste urte batez Donostiako zinemaldira gerturatu gara eta irudi bikainak grabatzeko aukera izan dugu.\nAurten ere Donostiako zinemaldira gerturatu gara. Egun bikainak izan dira eta hemen dituzue Maria Imazek bidali dizkigun irudi dotore batzuk. Hurrengo urtean, horrelako gehiagoren bila gerturatuko gara!


1. Erronka. GI- ½ / 2022 – OSIREN BLOGA\nLesio malapartauak alde batera utzi eta erronka berriei aurre egiteko garaia heldu zitzaidala erabaki nuen. Horretarako korrika egitera ateratzeko egunen maiztasuna moldatu behar izan dut. Bospasei egunetan korrika egiteko ohitura eta beharra nuela aitortu beharrean nago; horrela entrenatu izan dut adibidez azken urteetan egin ditudan maratoiak egiteko. Aitzitik, eta ditxosozko lesioek horrela aginduta, entreanamendu sistema aldatzera derrigortua ikusi dut nire burua. Entrenamendu gurutzatuak, oraingoz bederen, mesede egiten dit.\nBolumena jeitsi dudanez, maratoiak oraingoz, alde batera utzi ditut. Agian, datorren denboraldian eta 50 urte betetzen ditudan aitzakiarekin, saiatuko naiz, nork jakin. Kontuak kontu, geldigor samarra naizenez nire buruari erronka berriak ezarri nahaian urteko lehen erronkari forma ematen hasi nintzen.\n2022. Lehenengo Erronka. GI- ½\nOsoen faltan erdiak ere ez dira txarrak. Horrela eta Gipuzkoako lurraldeko hiru maratoi erdiak bata bestearen atzetik ospatzen direnez, hauek egiteko erronka ezarri nion neure buruari. Aitortu beharrean nago, atletismo munduan horrenbeste denboraren ostean, niretzako ez duela erronkak aparteko zailtasunik; baina azken bi urteetan izandako lesioek apaltasunez jokatzera gonbidatu naute.\nEta zergatik Gipuzkoa? Ba egia esan, ez dauka aparteko azlapenik. Izan ere, oñatiarrok ez dugu inoiz izan gipuzkoar sentimendu haundirik. Txantxikuarrok Oñatikoak gara eta kitto. Apuntetxo hau, idatzita gera dadila. Je, je.\nEntrenamenduetan, oraindik ere, kilometro geihegi egin gabe iritsi nintzen bertara. Oarsoaldeko lasterketan estreinekoz hartu nuen parte. Lurraldea muturretik muturrera zeharkatu eta Kolon plazako lurazpiko aparkalekuan utzi nuen automobila. Dortsala jaso eta hau kamisetan itsasterako orduan, kateorratzek hatzamarretan bizi zuten dantza eroak irribarre bat atararazi zidan. Dortsala soinean jarri gabe neraman denbora luzea salatzen zuen irribarrak.\nLasterketa polita iriditu zitzaidan Irungoa. Mosku plazak oroimen politak dakarzkit. Adibidez,Bastidako lagun batek bertako jaietara gonbidatu ninduen nerabe nintzelaai. Baina parrandaz gain, Moskuk Kortatu taldea ekarri zidan gogora eta hotzikara gozo batek, After Boltxebike abestiaren konpasean, Behobiara abiarazi zituen nire oinak.\nAntolakuntza balekoa. Halere, lasterketako esatariak euskara esaldi solteren bat edo beste esateko baino ez zuen erabili. Egun gutxitara, mezu elektroniko bat jaso nuen; maratoi erdiari buruzko inkesta bat zen. Euskarari, gazteleraren mesedetan, eginiko keinu itsusia salatu nuen.\nMaratoi erdietan kuttunena. Lehen aldiz oso gazte nintzela hartu nuen parte bertan. Froga igande goizetan ospatzen zen eta txipak zer ziren ez genekien garaian; alegia, Diego handiak liluratuta gintuen sasoain.\nGipuzkoako maratoi erdirik onena dela esango nuke. Detaile denak ganoraz zaintzen dituzte Jimenez anaiek eta konpainiak. Azkoitiatik Azpeitirakoa baina, ondo planifikatu behar den lasterketa bat dela esango nuke. Arratsaldez ospatzeak, badu korrikalari askorentzat alde negatiborik; udaberriko lehen beroekin, kontuz!!! Lasai hasi eta bukaeran indartsu azaltzea gauza garrantzitsua da lastreketa honetan.\nHalaxe egin nuen. Azken kilometrotan gozatua!!!\nEz naiz Donostia zalea; ez behintzat lasterketei dagokienez. Hiriburuan lasterketa gehiegi daudela iruditzen zait; edo geheigi izan gabe, inguruko herrietan daudenei axolarik egin gabe ateratzen dituztela aurrera iruditzen zait; beste hauen kalterako, alegia.\nBi bira eman behar izan genion zirkuituari 21 kilometro pasatxo dituen lasterketa egiteko. Berehala konturatu nintzen aurreko bi maratoi erdietan baino indartsuago nengoela. Hasieratik erritmo polita eramatea lortu nuen; hemen ere atzetik aurrera egindako lanari esker azken kilometrotan hegan ari nintzen ustearekin bukatu nuen.\nEta postre bezala, lau baso erdi eta bazkaria Alde Zaharrean.\nBeraz, urteko lehen erronka gaindituta gelditzen da. GI – ½/ 2022 izenez bataiatua. Esan bezala, egundoko lorpena izan gabe, minik hartu gabe korrika egin ahal izatea da xedea, asmoa eta bide batez, arrakasta.\nZein izango ote da bigarren erronka?????\nNext SANTA MARIA- GORBEIA


Kaixo, Udaltzaina izateko zer prestakuntza behar da? NON? Eskerrik asko — Unibertsitatea.Net\nKaixo, Udaltzaina izateko zer prestakuntza behar da? NON? Eskerrik asko\nUnibertsitatea.net Iparrorratza Zerbitzua - 2010/10/13\nUdaltzain bezala lan egiteko oposaketak egin behar dira eta oposaketa deialdi hauek udalek ateratzen dituzte. Deialdi hauek buletin ofizialetan argitaratzen dira.\nOposaketa publikoen lehiaketak zer diren eta zelan funtzionatzen duten ulertzeko informazio gehiago aurkituko duzu esteka honetan\nUdaltzain oposaketak egiteko, normalean baldintzen artean eskola-graduatua, lanbide heziketa 1 edo batxilergoa edota lanbide heziketa 2 ikasketa maila izatea; adin tarte batekoa izatea (18 eta 32 urte bitartekoa gutxi gorabehera); gutxieneko altuera bat izatea (1,70 gizonezkoetan eta 1,65 emakumezkoetan gutxi gora-behera); A, B eta BTP motatako gidabaimena izatea; aurrekari penalik ez izatea; eta hizkuntza-eskakizunak izatea (udal bakoitzak zehazten du zein maila) eskatzen dute.\nIdeia bat egiteko Udaltzain lanpostu batetara aurkezteko zein baldintza bete behar diren, Edutek akademiaren orrialde honetan begiratu dezakezu zabalago. Kontutan izan ezazu udal bakoitzak bere herriko udaltzain oposaketa-lehiaketaren oinarriak ateratzen dituela eta baldintza horiek aldatu daitezkeela.\nOraintxe bertan ez dugu deialdi irekirik bilatu Euskal Herrian baina ideia bat egiten joateko hobe duzu aurreko aldizkari ofizialetan dauden deialdiak begiratzea. Horrela, gaitegiak ikus ditzakezu, zer ikasi behar den jakiteko. Gaitegiak lortzeko alde batetik zure kasa egin dezakezu, internetetik lortu, liburutegiak.... edo beti izena eman dezakezu ikastegi batean (oposaketetarako prestatzen zaituzten ikastegi pribatuak). Adibidez, Edutek akademiak udaltzainen oposaketak prestatzen ditu eta delegazioak ditu Bilbo, Gasteiz, Madril eta Zaragozan. Hau adibide bat soilik da, akademia asko daude udaltzain oposaketak prestatzeko formazioa eskaintzen dutenak. Iparrorratza orientazio-zerbitzuko Esteka Interesgarrien ataleko bilatzaileak erabiliz, aukera gehiago bilatu ditzakezu.\nUdaltzain deialdi bat zelakoa den ikusteko hemen duzu adibide bat\nEta Udaltzain deialdiak aztertzeko, Euskal Herrikoak zein Euskal Herritik kanpokoak, lotura honetan bilatuko dituzu behar dituzun buletin ofizialak.


Herriz herriko egoeraren mapa | Gizartea | Berria\n2022ko urtarrilak 27 09:43\nKlikatu maparen gainean xehetasunak ikusteko. Mapa pantaila osoan ikusi nahi izanez gero, klikatu hemen. Maparen goiko botoiak erabilita, ikus liteke herri guztietako intzidentzia tasa, osasun eskualde bakoitzeko intzidentzia tasa (Hegoaldean), eta herri bakoitzean erregistratutako heriotza kopurua (Araban, Bizkaian eta Gipuzkoan).\nPositibo berriak non atzematen ari diren erakusten dute mapa hauek. Hegoaldearen kasuan, azkeneko hamalau eguneko datuak metatuta, 100.000 biztanleko kasu gehien zein herritan eta zein osasun eremutan pilatzen ari diren ikus liteke; urdin ilunez daude azkeneko hamalau egunetan 100.000 biztanleko 500 kasu baino gehiago dituzten lekuak. Aintzat hartu behar da herri txikietan kasu bakar batek tasa hori izugarri handitzen duela. Administrazioek bezperako datua ematen dute: horrela, urtarrilaren 11n urtarrilaren 10eko datua ematen dute, eta horrela erakusten du mapak.\nGorriz, berriz, Eusko Jaurlaritzak eremu gorrian sartutako herriak agertzen dira. Murrizketa handiagoak dituzte herri horiek: ostatuek ezin dute ireki, eta, urtarrilaren 13tik aurrera, herri horietako biztanleak ezingo dira herritik atera, ez bada premiazko zereginen batera edo lanera joateko. Hamalau egunean 100.000 biztanleko 500 kasu baino gehiago dituzten herriak agertzen dira eremu gorrian, baina ez denak: 5.000 biztanle baino gutxiago dituzten herrietan, Jaurlaritzak erabakitzen du herria eremu gorrian sartuko den edo ez, zenbait adierazle aintzat hartuta. Mapa honetan, 100.000 biztanleko 500 kasu baino gehiago izan arren eremu gorrian sartu gabeko herriak urdin ilunez agertzen dira.\nIpar Euskal Herriaren kasuan, Frantziako Osasun Ministerioa urriaren 22an hasi zen herriz herriko egoera erakusten; ordura arte ez zituen ezagutarazi datu horiek. Hala ere, herriak ez estigmatizatzeko eta positiboak ez identifikatzeko, ez du jakinarazten herri bakoitzean zenbat kutsatu dauden, ez eta tasa zehatza zenbatekoa den ere: kolorea iluntzen dio herri bakoitzari, larritasunaren arabera.\n100.000 biztanleko tasa kalkulatzeko, azken zazpi egunetako datuak erabiltzen ditu ministerioak, eta Hegoaldeko tasa hamalau egunekoa da; horregatik, ezin dira Iparraldeko eta Hegoaldeko datuak zuzenean konparatu. Mapa honek, hala ere, tasarik okerrenak dituzten herriak zeintzuk diren erakusten du, kolorerik ilunena baitute. Egun bakoitzean, hiru egun lehenagoko egoera erakusten du Ipar Euskal Herriko maparen zatiak, azken egunetako positiboen datuak balioztatzeko tarte bat uzten duelako; adibidez, urriaren 30eko mapak urriaren 27ko egoera erakusten du.\nBERRIAk astelehenetik ostiralera eguneratzen ditu mapa hauek, arratsaldeko lehen orduan, administrazioek datuak eguneratzean.


Guraso Batzordea HH: 4. buletina (2021.12.13) – Orereta Ikastola\nGuraso Batzordea HH: 4. buletina (2021.12.13)\nHHko Guraso Batzordearen 2021-2022 ikasturteko laugarren bileran ondorengo gaiak landu dira\nAsier Oiartzabal HH4\nUnai Narbarte HH5\nGarazi Urdanpileta HH5\nHaizea Iriarte HH3\nIdoia Uharte HH3\nMaite Romay HH3\nAmaia Otxoa HH5\nMaider Ubarretxena HH5\nLorena Mosquera HH5\nLurdes Jaca HH5\nAmaia Pollo HH2\nLaura Valeros HH2\nAne Igartzabal HH4\nJosune Solores HH2\nNerea Eskisabel HH2\nNerea Goldacarean HH2\nNerea Lasa HH2\nBATZORDE EZBERDINETAKO INFORMAZIOA\nHH2ko familiek umeei janaria purean asko ematen zaien kezkaren inguruan, kurtso hasIerako bileran bakoitzak bere semeari nola nahiago duen galdetuko zaiela erabaki da. Jangela formulario bat egiteko gomendatuko da zuzendaritzari.\nDBHko Guraso Batzordeko partaide den Mertxek azalpena eman du ordutegi jarraiari edo betikoari egingo den galdeketari buruz.\nCovid egoerak sortuak uste zutena bainon galera gutxiago egongo direla aurreratu dute.\nHH kurtso guztietan esku lan desberdinak egindo dira.\nArgitxo Linora joango da.\nUmeak baserritarrez jantzita joan daitezke.\nHerritik buelta emango dute azoka balego.\nGurasoei laguntza eskatzeko asmoa dago.\nBaserrira joango dira Mari Domingi bisitatzera.\nElkarlana egiten ari da Lau Haizetakoekin Olentzero eta Mari Domingi elkarrekin zerbait egiteko.\nAbenduak 18-19 familiak baserrira bisitatzeko aukera edukiko dute.\nGurasoei baserriko bisiten antolaketan parte hartzeko eskaria egingo da.\nHerriko haurreskoletara zabalduko da aukera aurrematrikula kanpaina bezala.\nHH5eko familitako batzuk baso eskola dagoenean eta eguraldi alerta horia dagoenean egiten den kudeaketa hobetzea eskatu dute. Ea nahiz eta asteburua edo festa izan aurreko egunean ezin den email bat bidali umeak joango diren ala ez konfirmatzeko.


Kantuaren Kantoia perla bat da - - Anboto.org\nKantuaren Kantoia perla bat da\nMarkel Onaindia Txabarri 2015-11-17 19:32\nAurreko eguaztenean ospatu zen Kantuaren Kantoia zikloko lehenengo berbaldi musikatua Plateruenean. Perlak talde gipuzkoarra izan zen gonbidatu, Jonan Hernandez kazetariaren galderei segika. Bihar, hilak 18, bigarren saioa burutuko da, 19:30ean, Norte Apache rap taldekoekin.\nEz nuen ezagutzen Perlak taldea. Baina Platerueneko kultur egitasmo propiotik sortzen den Kantuaren Kantoiak hori dauka, taldea ezagutu ez arren, probatu, eta iluntze eder bat pasa dezakezula. Perlak taldearen kasuan (hiru neska eta mutil bat), arreta deitu zidan zelan inongo asmo berezirik barik elkartu ziren, arrazoi handi bat kenduta: musika egiten gozatzea. Post-punka egiten ei dute, baina eurek ere ez zekiten hasieran. (Hemen eguazteneko bideo bat Youtubetik). (Hemen euren bideoklip bat).\nTaldea ezagutzen baduzu, desberdina da Kantuaren Kantoiko pertzepzioa. Nork ez du hausnartu zer ote dagoen gustuko duen talde edo abesti baten atzean? Gogoratzen dut duela urte batzuk Zea Mayseko Aiora Renteria egon zela zikloan, eta Negua joan da ta abestia Iurretan okurritu zitzaiola entzutean flipatu egin nuen. Iurretan irakasle zebilen orduan Aiora, eta autobus geralekuan itxaroten, negu gorriko hotza aguantatzeaz gogaituta, azken urteetako euskal kantu ezagunenetakoa sortu zitzaion. Kantuaren Kantoia gertukoa da.\nIkusten ez dena azalera ekartzen du Kantuaren Kantoiak, sortzaileen arrazoi, sentimendu eta asmoak ezagutzeko aukera ematen du. Horregatik eta beste hamaika arrazoirengatik, Kantuaren Kantoia perla bat da.


Giza Eskubideen Zinemaldian, epaimahaikide izateko aukera — Gaztezulo\nGiza Eskubideen Zinemaldian, epaimahaikide izateko aukera\nGiza Eskubideen Zinemaldian, epaimahaikide izateko aukera https://www.gaztezulo.eus/albisteak/giza-eskubideen-zinemaldian-epaimahaikide-izateko-aukera https://www.gaztezulo.eus/albisteak/giza-eskubideen-zinemaldian-epaimahaikide-izateko-aukera/@@download/image/20102433622010_grande.jpg\nDonostiako Giza Eskubideen Zinemaldia apirilaren 23an hasi eta 30ean bukatuko da. 18 eta 30 urte bitarteko gazteek epaimahaiko kide izateko aukera dute. Gazte epaimahaiak, hain zuzen ere, Film Labur Onenaren saria emamen du.\nGazteek film laburrak aztertuko dituzte; kalitateari eta giza eskubideen inguruko sentsibilizazioari erreparatuko diete. Joan den urteko zinemaldian, 123 gaztek osatu zuten epaimahaia. Interesa dutenek apirilaren 8a baino lehen eman behar dute izena zinemaldiaren webgunean. Euskal Herriko Unibertsitateak aukera askeko kredituak emango dizkie izena ematen duten gazteei.


Zorrak amortizatzea | Consumer\nInternet bidezko bankuek ez dute komisiorik kobratzen zorren zati bat kitatzeagatik, baina banku-bulegoetan %1ekoa izan daiteke.\nEspainiako familien erdiak baino gehiagok zorrak ditu banketxeekin, gehienak etxebizitza ordaintzeko edo autoa erosteko kredituak eskatu ondoren. Kontua da hipoteka-zorra %13 igo zela urtarrilean, eta, beraz, 600.000 milioi euro metatu direla etxebizitza erosteagatiko zorretan… baina, datu horiek gorabehera, badira zorraren zati bat amortizatzea pentsatzen duten pertsonak ere. Aukerarik onena eragiketa “online” bankuaren bidez egitea da, komisiorik gabe. Bulego fisikoen kasuan, ordea, aldez aurretik itzultzen den kapitalaren %1 kobratzen da, eta ehuneko hori %4raino igo daiteke, kasurik okerrenetan, hipoteka interes-tasa finko batera kontratatuta badago.\nHipoteka amortizatu nahi izanez gero, entitateek ez dute inolako eragozpenik jarriko, eta are gutxiago orain bizi den krisialdi orokor batean. Hala ere, ohartarazi behar da eragiketa hori garestia izaten dela erabiltzailearentzat. Hipoteka amortizatzeko bi modu daude:\nZorra duen bankuari kopuru jakin bat (amortizatu nahi dena) kontu korrontetik kentzeko eta zor duen kapitala murrizteko eskatzea.\nHileko kuota handitzea, interesengatik ordaintzen den zenbatekoari eusteko, baina kapitala amortizatzeko ordaindutako zenbatekoa gehituz.\nOhikoena da hipoteka baten amortizazioaren kostua amortizatutako balioaren %1 izatea (hau da, kuotetatik kanpo behin bakarrik 1.000 euro ordaintzen badira, bankuak beste 10 euro ere kobratuko ditu). Hala ere, finantza-erakunde askok ehuneko hori oraindik ordaindu gabe dagoenaren %25 baino gehiago amortizatzen denean bakarrik kobratzen dute. Kopuru horretatik behera, zor baten amortizazio aurreratuak ez du kosturik izaten. Amortizatutako zorraren portzentajea urte horretan zor den kopurua kontuan hartuta kalkulatzen denez, batzuetan komeni da hilabete batzuk itxarotea zorraren %25 ez gainditzeko eta komisioa ez ordaintzeko.\nBezero batek bere zorraren zati bat kitatzeko orain arte ordaintzen zuen hileko kuotatik gorako aldizkako ekarpenak egitea erabakitzen duenean, ez da komeni bankura joatea amortizazio-plan onena negoziatzeko. Era berean, komisioaren kostua murrizteari buruzko akordioak egin daitezke (baita kentzea ere), baldin eta urtebetean entitatearekin hartutako zor osoaren %25 gainditzen bada. Kontua da beti komeni dela bankuarekin negoziatzen saiatzea edozein eragiketa ekonomikoren aurrean. Bankuek hipoteken interesekin diru asko irabazten duten arren, gaur egungo egoerak negoziazioa erraztu eta erosoago ordaintzea lor dezake, berankortasuna eta zenbait bankuk aurre egin behar dioten likidezia faltarekin.\nInterneten diharduten entitateek ez dute komisiorik kobratzen zorraren amortizazio partzialagatik. Hala, ez da dirurik ordaindu behar Industria Zuzena (Banco Pastorren “online” erakundea), Bancopopular-e.com, AktibBank, Ibercaja, Ebankinter, ING edo Openbankekin lan egiten denean. Aldiz, hipotekak bulego fisikoekin kontratatzen direnean, tasa aldatu egiten da: Unicajak hipoteka jakin batzuetarako kobratzen duen %0,5 eta Banco Sabadell, Caixa Catalunya, Caja España edo Bankinter-en %1.\nBeti komeni da bankuarekin negoziatzea amortizazio-planik onena eta zorra kitatzeagatiko komisioen murrizketa\nHipoteka interes-tasa finko batera kontratatua badago (gaur egungoa bezalako “konbultsio-denboretan nahi dena, Euriborraren igoera geldiezinarekin), erabiltzaileak lasaitasuna izango du kuotak ordaintzeari dagokionez. Hala ere, zorra kitatzeko aukera izanez gero, aurrez itzultzen den kapitalaren %4 ere ordaindu daiteke. Hala, Unicajak %1,5 kobratzen du interes finkoko maileguetan zorra aurreratzeagatik; Bankinter-ek, berriz, %2,5 kobratzen du (baita bere bulego birtualean ere), Ibercajak %2 kobratzen du, Caja Españak %3, eta Caixa Catalunyak eta Banco Sabadellek %4.\nMailegu bat amortizatzeko bereziki erabilitako bi sistema daude, eta kapitala itzultzeko moduaren eta interesen arabera bereizten dira:\nFrantsesezko edo amortizazio progresiboko sistema: Zordunak hitz ematen du hitzartutako aldi bakoitzean zorraren kopuru konstante bat kitatuko duela. Kopuru horretatik, zati bat kapitala kitatzeko erabiliko da, eta bestea interesak ordaintzeko. Hilero ordaintzen den zenbatekoa konstantea denez, hasieran interesak ordaintzeko erabiltzen den zatia mailegua amortizatzeko erabiltzen dena baino askoz handiagoa da. Baina, zorra amortizatu ahala, interesak ordaintzeko erabilitako zenbatekoa gutxitu egiten da eta amortizatzen den kapitalaren zatia handitu, hileko kuotak konstante mantenduz.\nMetodo hori erabiltzen da gehien Espainian, eta plan bat ezartzen da kuotak konstanteak izan daitezen kredituaren bizitza osoan. Aplikatzen den interes-tasaren gorabeherei erantzuten die hileko zenbatekoak zorraren bizitzan zehar handitzeko edo txikitzeko arrazoi bakarrak. Amortizazio-aldi bakoitzaren hasieran (oro har, urtebete), mailegatutako eta oraindik itzuli gabeko kapitalagatik bankuari atxikitzen zaizkion interesak kalkulatzen dira, eta kuotak ezartzen dira, urte horretan amortizatu beharreko kapitalaren zatia interesei gehituz, kuotak konstanteak izan daitezen kreditua erabat kitatu arte. Maileguari aplikatzen zaion interes-tasa urtetik urtera igo daitekeenez, kuotak aurreko urtekoak baino handiagoak izan daitezke, baina horrek ez du esan nahi kapital gehiago amortizatuko denik, zor den diruaren interes gehiago ordainduko baitira.\nAmerikako sistema edo amortizazio funtsa: Metodo honen bidez ezartzen da zordunak mailegu-aldia bukatutakoan ordainduko duela mailegatutako kapitalaren zenbateko osoa. Bien bitartean, zor duenaren interesak besterik ez ditu ordaintzen, maileguan hartu duen diruaren eta itzultzeko behar duen denboraren arabera kalkulatuta. Kredituaren epea amaitzean, maileguaren kapitala itzuli behar duzu (bereizita metatuz joan den dirua, interesak sortzen dituen funts batean).\namortizazio banku intereses-eu kapital zor


Offenbach, Barcarola eta Alkain — Eibar.ORG | Eibarko peoria\nHemen zaude: Hasiera / Blogak / Amatiño / Offenbach, Barcarola eta Alkain\nOffenbach, Barcarola eta Alkain\nAmatiño 2021/10/25 00:30\nJacques Offenbach-en “Hoffmann-en ipuinak” operaz ekin zion atzo ABAOk aurtengo denboraldiari. Ez konposatzailea bera eta ez haren operarik garaiena dira, melomanoez kanpo, arrunt ezagunak; baina uste baino gehiago dira, ordea, “Barcarola” abestiaren airea ezaguntzat sumatzeko gauza direnak, non kokatu ez jakin arren. Herminia Alkain nor zenaz, ostera, ia inork ez.\nJacques Offenbach (Kolonia, 1819 – Paris, 1880) Alemanian jaio zen, judu askenazi familiaren baitan. Aita sinagogako kantaria zen eta semea Parisera bidali zuen biolin eta biolontxelo ikasketak egite aldera, 14 urte baino ez zituela.\nEz zuen mutil koxkorrak denborarik galdu. Hiru antzokiren zuzendari izatera heldu baitzen eta, XIX. mendean Parisen nagusi zen joeraren ildotik, ehun inguru opereta komiko, bufoi, arin edo barregarri konposatu zituen arrakasta handiz. Segurutik Offenbach ez da opera-konposatzailerik onena, baina bai, berriz, opereta modernoaren zein komedia musikalaren sortzailerik nagusienetakoa.\nBere operarik landuena Hoffmannen ipuinak da. Prologoaz eta epilogoaz gainera, obrak ditu hiru ekitaldi, zeinetan, errenkadan, Hoffmann hiru emakumez (Olympia, Antonia eta Giuletta) maiteminduko den, nahiz azkenean jabetu, hiruak berbera baino ez direla, Hoffmannen beraren fantasien lekuko.\nZalantzarik gabe, hiru ordu dirauen erestiaren kantarik unibertsalena Barcarola abestia da, Veneziako gondoleroen arteko folklorean oinarritua. Ez da musikaz batere aditua izan behar doinua belarrietaratu bezain laster ezaguntzat sumatzeko.\nOffenbach judua izan arren, kristautu egin zen, 25 urte zituela, Herminia de Alkain zenarekin ezkontzeko. Jose Maria Xabier Alkain Garro donostiarraren alaba, Bordelen jaioa zen. Antza denez, Jacques eta Herminia senar-emazteok sarri etortzen omen ziren Donostiara, familiaren aferak zirela-eta.\nJokalari-zerrenda osoa, bart, Euskaduna Jauregian


La Oreja de Van Gogh, Guardia Zibilaren alde\nLa Oreja de Van Gogh, Guardia Zibilaren alde –\nArg: Eneko Azurmendi (Goiena)\nFan Hemendik Eguna egin zuten beste urte batez Oñatin pasa den larunbatean (Goienaren albistea). Manifestazio jendetsu batekin amaitu dute Fan Hemendik, utzi bakean Euskal Herria lelopean. Ekitaldi nagusian, berriz Guardia Zibilaren armagabetzea irudikatu zuten antzerki baten bitartez. Antolakuntzako kide batek horrela azaldu zuen: “Berez gure aldarrikapena ez da Guardia Zibilaren armagabetzea, hauek Euskal Herritik joatea baizik, bakean utz gaitzatela. Gai nagusia izan da. Hala ere, antzerki honekin kritikatu gura izan duguna da beste arma batzuk ere min handia egin dutela eta horiek isiltzeko momentua ere bada”. Altsasuarrak ere izan dira bertan.\nOndo jakingo duzuen bezala, Guardia Zibila oso aktiboa da sare sozialetan; baina ez soilik haien gustukoak ez direnak zelatatu eta atxilotzen, mezuak bidaltzen ere. Traola bat sortu eta jo eta su aritu ziren txioak zabaltzen egunetan zehar.\n— Guardia Civil (@guardiacivil) June 18, 2017\nPorque cuando las cosas se ponen duras sólo los duros continúan ?#YoSoyGuardiaCivilDeOñate#NoNosVamosAIr pic.twitter.com/699O8X8m15\n— Guardia Civil (@guardiacivil) June 17, 2017\nSe denomina #stalking a la conducta reiterada que menoscaba la libertad y el sentimiento de seguridad de las personas.\nY es denunciable ? pic.twitter.com/HtKyoAD7Ik\n“Azken txio hau ez zuten bota Oñatiko Fan Hemendik egunarekin lotuta, baina eranstea erabaki dut, jakin dezazuen Guardia Zibilak zelatatu, atxilotu, torturatu, bizitza ezinezkoa egin eta hiltzeaz gain, stalking ere egin digula. Egunero ikasten da zerbait”.\nLuze eta zabal eztabaidatu ondoren, badirudi No Nos Vamos “Air” hegazkin konpainia hautatu dutela ospa egiteko. Gure aldetik bikain.\nKontua da hor ikusten dituzuen bertxioen guztien artean badagoela esanguratsua den bat edo beste. Ikusle webgunean ohartu dira horretaz: La Oreja de Van Gogh taldeko kideek ez dute Guardia Zibila Euskal Herritik joatea nahi.\nTalde donostiar hau mundutarra, kosmopolita eta globala da, Alex Ubago bezala, ez identitarioa eta ez nazionalista, hil honetako kartel honek argi eta garbi uzten duen bezala.\nTalde donostiarrak domin asko dauzka bularretik zintzilikatuta; besteak beste, Patxi Lopez lehendakari jaun txit gorenak hala izendatuta, Euskadiren edota Euskal Autonomia Erkidegoaren edota Euskal Erdiaren edota Vascongaden “enbaxadore kulturalak” izandakoak ere badira. Orduko Jaurlaritzak honakoa zion: “Bere jarraitzaileak Euskadira etor daitezela lortu du taldeak bere abestien hitzen bidez, abesti horietan aipatzen dituzten lekuak ezagutzera”. Taldekideen gehiengoak ez daki tutik ere euskaraz, ezta asmorik ere ikasteko, are gutxiago, euskaraz ekoizteko; eta hala ere, enbaxadore.\nNiri oso ondo iruditzen zait La Oreja de Van Gogh-eko kideak enbaxadore bihurtzea: Espainiarenak, etorkizuneko Euskal Herrian.\nAlde Hemendik, Fan Hemendik, guardia zibila, Guardia Zibilaren alde, indar errepresiboak, La Oreja de Van Gogh, okupatzaileak, Oñati, polizia\nKorrikaren lekukoa: agindua... eta mehatxua\n2017ko hogeita laugarren astea (Txiorik Onenak)\nZer duzu buruan “La Oreja de Van Gogh, Guardia Zibilaren alde”-ri buruz\neuskaldun bat 2017-06-20 18:54\nTalde honetako kideak espainiar etorkinen ondorengoak dira eta etorkinen horien gehiengoak bezalako jarrera du: bost axola euskal kultura, hau Espainia da. Gero momentu puntualetan marketingerako balio duenean vascoak direla esango dute eta ezer gutxi gehiago. Guardia Zibila eta etorkinak FAN HEMENDIK!


Free chat Alexandriako. Ausazko arrotz doan txateatu berehala Alexandriako tik.\nFree chat Alexandriako\nOngi etorri Chatroulette AlexandriakoEdozein lekutan, munduko pertsona aleatory bat konektatzeko. Chatroulette Alexandriako dezakezu honako aukeren artean aukeratu:- Guztiak pertsona mota Alexandriako doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nAlexandriako hirien zerrenda:


Haize eza izaten ari da oztopo nagusia IÃ±urrategi, Vallejo eta Zabalzarentzat Groenlandian - basqueteam\nGoi-ordokira igotzen ari dira eguneko 10 kilometro bete ondoren\nBilbo, 2011ko maiatzaren 16a.- Inurrategik , Vallejok eta Zabalzak Groenlandian hasi duten izotz gaineko zeharkaldiak-NATURGAS/BBK TRANSANTARTIKA 2011 proiektuaren lehen atalean- espero baino oztopo gehiago aurkitu ditu. Haize faltak eta berriki bota dituen elurteek abiadura motelean eraman ditu BAT Basque Teamen babespean ari diren hiru mendizaleak. Hastapeneko egunetan 10 kilometro bete dituzte eguneko.\nBATeko egoitzan jasotako azken komunikazioaren arabera elur ekaitza bortitza pairatu zuten aurreko ostegunean eta egoera honek ondorioak ekarri zituen biharamunean, mendizaleen hitzetan: “Oso gogorra izan da elur sakonean aurrera egitea, lerak ez dira behar bezala irristatzen elurra bota berri duenean eta azkenean kometak pare bat orduz erabili ahal izan ditugun arren ez da oso eraginkorra izan eta gainera horietako bat konpondu behar izan dugu bidean”.\nGaraiera orduan 1.250 metrokoa zen, hotz galantarekin goizaldean, 15º zero azpitik. Larunbatean gertatutakoa laburbiltzerakoan garbia izan da mendizaleen mezua, eguna “nabarmentzekorik gabe izan da, asko sufrituta egin ditugu 10 kilometro, bidea zabalduz eta kometak apenas erabiliz” nahiz eta eguraldi iragarpenek aldeko haizea izango zutela adierazi. 1.500 metrotara heldu ziren Alberto, Juan eta Mikel, eguraldi onak lagunduta baina hotz handiarekin. Iragarritako haizea helduko denaren esperatzarekin dugu hirukotea orain, Groenlandiako goi-ordokira helduta nabarmen aurrera egiteko abagunea izango lukete eremu nahiko lauan.


ekaina 2014 - Katebegia\nOi lur, oi lur, ai izakaria!\nPosted in Erlijioa, Historia, Zientzia eta teknologia\nXabier Lizardiren Oi lur oi lur poema gogoan, jarri omen zion izena saioari Jon Sudupek.Oi Europa! saioaren izenburuak etsipen puntua adierazten du. Jürgen Habermasen Ai, Europa liburuaren izenarekin bat egiten du, nolabait. Ai eta Oi hitzek ondoeza adierazten dute, baina miresmena ere bai. Sudupe pentsalariak bat egiten du Habermas pentsalariarekin. Saiogileak aitortu digunez, nekatuta dago, hedabideetan eta tertulietan nazioaren eta independentziaren inguruan zabaltzen diren eztabaidekin....\nBakearen bidean nasai!\nNi ere banoa!, adierazi zuen Bake Bideak, baita jende nasaia eta lasaia Baionara joan ere. Hona ezaugarri zenbait: – 8.000 lagun egon ziren, antolatzaileen arabera. – Azken urteotako manifestaziorik nasaiena izan zen. – Frantziako eta Espainiako estatuek euskal preso eta iheslari politikoei ezarritako salbuespenak deuseztatzea eskatu zuten bertaratuek. – Ipar Euskal Herriko alderdi guztietako ordezkariren bat izan zen, Fronte Nazionalena salbu. – Iparraldeko hautetsien gehiengoak (200...\nXXI. mendeko euskaldunak (eta II)\nMartxoak 12 zituela, Kike Amonarriz Hendaiara heldu zela erran nuen, baina hara, lehenago, urtarrilak 12 zituela heldu zen Jon Sarasua hizkuntzalaria. Ez 2014ko honetan, 2012koan baizik. Aretxabaletarra ere Mugati (Hendaiako euskaltzaleok) elkartearen eskutik etorri zen. Jon Sarasuaren bisita eta mintzaldia aspaldikoak dituzue, baina Amonarrizena endelegatzeko, neronek bederen, Sarasuarena aipatu beharra daukat. Ene diskurtsoa nehori asaldagarria egin dakiokeen uzkur edo. “Amets doituak...


DTD formatua - Librezale.eus\nDTD formatua (Document Type Definition) ez da berez lokalizaziora espezifikoki zuzendutako formatu bat. Helburu orokorragoak betetzeko sortu zen. Hala ere, zenbait aplikaziok, eta bereziki Mozillari lotutakoek, lokalizazioak bideratzeko erabiltzen dute.\nDTD fitxategiak testu arruntekoak dira. Lokalizatu beharreko kate bakoitza lerro batean dator, <!ENTITY> etiketa baten barruan. Etiketa horietako bakoitzean kateari dagokion identifikatzailea ageri da ezkerrean, eta katea bera kakotx artean bilduta, eskuinean.\nIruzkinak sar daitezke <!-- Iruzkina --> notazioa erabilita.\nLokalizaziorako prestatutako DTD fitxategi batek hurrengo itxura dauka (ingelesezko jatorrizko bertsioa):\n<!ENTITY aboutDialog.title      "About &brandFullName;">\n<!ENTITY copyright              "Credits">\n<!ENTITY aboutVersion           "version">\nEuskarara lokalizatutako bertsioak hurrengo itxura dauka:\n<!ENTITY aboutDialog.title      "&brandFullName;-(e)i buruz">\n<!ENTITY copyright              "Kredituak">\n<!ENTITY aboutVersion           "bertsioa">\nDTD formatuko fitxategiak PO formatura bihur daitezke Translate Toolkit erabiliz, moz2po agindua erabiliz. Gero PO fitxategia lokalizatzeko dagoen edozein tresna erabil daiteke. Amaitzeko po2moz aginduak berriro DTD formatura bihurtzen ditu fitxategiak.\nOrrialdearen azken aldaketa: 11:01, 31 abendua 2009.


Saioa eta Iñigo Perona, etxetik mundura - Orio - Karkara.eus\nSaioa eta Iñigo Perona, etxetik mundura\nKarkara 2020-03-30 20:00\nSaioa eta Iñigo Perona anai-arrebek musika saioa eman dute etxeko balkoitik, #EtxetikMundura egitasmorako.\nUrola Komunikazio Taldeko (UKT) tokiko gainontzeko hedabideetan ere eskaini dituzte saioak: Uztarria.eus-en Paola Moto Txintxua Films ekoiztetxeko kideak, Maxixatxen.eus-en Maite Alberdi musikariak, Zarauzkohitza.eus-en Arantxa Aldalur idazleak eta Baleike.eus-en David Gorriti musikari zumaiarrak.\nBihar izango dute jarraipena emanaldiek; izan ere, herriko beste hainbat sortzaileren saioak prest ditu dagoeneko KARKARAk, baita UKTko gainerako hedabideek ere. Dena den, tokian tokiko saioen iragarpenen zerrendetan agertzen ez diren sortzaileek ere izango dute egitasmoan parte hartzeko aukera. Horiek bideoak zuzendaritza@ukt.eus e-posta helbidera bidali besterik ez dute; edozein kultur adierazpenekin lotutako emanaldiak onartzen dira. Beraz, animatu eta bidali zuen bideoak!


Hotelaren historia: ostalaritzaren artea\nalokairua: Hasiera » posting » ostalaritza » Hotelaren historia: ostalaritzaren artea\nUztaila 21, 2018\nAurreikuspen fantastikoa; "turnpike"; anana ostalaritza gisa; Hokusai, grabatzaile japoniarra - ostalaritzak hoteletan jokatzen duen moduen adibideak.\nZer da ostalaritzaren artea? Aurreikuspen fantastikoa; "turnpike"-ren definizioa; anana ostalaritzaren ikur gisa; Hokusai, inprimatzaile japoniar handia, hauek guztiak ostalaritzak hoteletan jokatzen duen hainbat moduren adibide dira. Eman diezaiogun begirada bakoitzari.\n1912ko iraileko American Homes & Gardens aldizkarian, Harold D. Eberlein futuristak aire-bidaiek Amerikako hirietan duten eraginari buruzko iragarpenak aurkeztu zituen. Eberleinek teilatuko lorategiak ugaritzea aurreikusi zuen hotel handien gainean, gonbidatuei bista atseginak eskaintzeko. Era berean, bidaiariek "gogo solairuan jarritako langileak eta botoi-mutikoak hegazkinez iritsi berri diren turisten berehalako nahiei erantzuteko prest" aurkitzea espero dezaketela iragarri zuen. Aireko taxiak saiak bezala inguratuko dira hotelaren gainean, atezain batek haietako bati jaisterako eta abiatzen den gonbidatu bat hartzeko seinalea emateko zain". Droneak eta norberak gidatutako ibilgailuak sortzeak erakusten du zenbateraino gauden Eberleinen etorkizunari buruzko iragarpen zoragarria. Google-k bidalketa-droneak eta internet bidezko puxikak eraikitzeko egindako ahaleginak jada ez dira zientzia-proiektuak soilik.\nPikea edo langileak bidesari batean zehar jartzeko ohituratik sortu zen. Pikearen alde bat erpinez sartuta zegoen. Bidesaria ordaintzen zenean, pikea iltzeak behera egiten zuen bidaiaria pasa zedin. Lehen bidegorria Philadelphia eta Lancaster artean eraiki zen 1792an.\nAnana Ostalaritzaren ikur gisa\nAnana ostalaritzaren ikur nola bihurtu zen ulertzeko, Newport-era itzuli behar dugu, Rhode Islandera, XVII. 17an sortu zuten erlijio askatasuna bilatzen zuten kolonoek. Newport-eko goleta dotoreek Triangle merkataritza entzutetsuan parte hartu zuten: ontziak Afrika mendebaldera nabigatzen ziren esklaboak jasotzera, Karibera jarraitzen zuten esklaboak azukrea, melaza eta azukrea trukatzeko eta gero Ingalaterra Berrira itzultzen ziren. Merkantzia horiekin batera, kapitainek anana ekartzen zuten etxera, zeinen forma eta gozotasun exotikoak kolonietan jaki arraroa bihurtzen baitzituzten. Posta elektronikoa edo telefono mugikorra baino lehen, itsas kapitainek anana jartzen zuten ateetako zutoinetan edo ateen gainean, auzokideei itzuli zirela jakinarazteko. Azafata kolonialek anana fresko bat ezarriko zuten jangelako mahaiaren erdigune gisa, bisitariak beren familietan beren etxeetan elkartzen zirenean. Geroago, ostatu eta hoteletako atarietan landutako egurrezko anana jarri zuten ostalaritza irudikatzeko. Praktikak gaur egunera arte jarraitu du eta maiz ikusten da anana ikonoa hoteletan, jatetxeetan eta etxeetan abegikortasun eta ongietorri giroa adierazteko.\nHokusai, japoniar maisu inprimatu-maisu handiak, behin idatzi zuen:\n«Sei urtetik aurrera gauzen forma kopiatzeko zaletasuna nuen eta berrogeita hamar urterekin marrazki asko argitaratu ditut. Hala ere, hirurogeita hamargarren urterako marraztu nuen guztietatik ez dago kontuan hartzeko balio duen ezer. Hirurogeita hamahiru urterekin, neurri batean, animalien, txorien, intsektuen eta arrainen egitura eta belar eta landareen bizimodua ulertu nuen. Eta horrela, laurogeita seirekin aurrera egingo dut gehiago; laurogeita hamarrekin are gehiago barneratuko dut haien esanahi sekretua, eta ehunekin agian benetan miresgarri eta jainkozkoaren mailara iritsiko naiz. Ehun eta hamar izango ditudanean, puntu bakoitzak, lerro bakoitzak bere bizitza izango du».\nEgilea, Stanley Turkel, ostalaritzako sektoreko agintari eta aholkulari aitortua da. Aktiboen kudeaketan, ikuskaritza operatiboetan eta hotelen frankiziazio hitzarmenen eta auzi laguntza zereginen eraginkortasunean espezializatutako hotel, ostalaritza eta aholkularitza praktiketan jarduten du. Bezeroak hotelen jabeak, inbertitzaileak eta mailegu-erakundeak dira. Bere liburuak honako hauek dira: Great American Hoteliers: Pioneers of the Industry Industry (2009), Built To Last: 100+ Year-New Hotels in New York (2011), Built To Last: 100+ Year-Old Hotels of the Mississippi East (2013) ), Hotel Mavens: Lucius M. Boomer, George C. Boldt eta Oscar of the Waldorf (2014), Great American Hoteliers 2. liburukia: Pioneers of the Hotel Industry (2016), eta bere liburu berria, Built To Last: 100+ Year -Old Hotels at the West of the Mississippi (2017) - paper gogorrean, paperean eta Ebook formatuan eskuragarri - Ian Schragerrek hitzaurrean idatzi zuen: "Liburu berezi honek 182 logela edo gehiagoko 50 hotelen historiaren trilogia osatzen du ... Bihotzez sentitzen dut hotel eskola guztiek eduki behar dituztela liburu horien multzoak eta ikasle eta langileentzako irakurketa nahitaez egin behar dutela ".\nEgilearen liburu guztiak AuthorHouse-k eska ditzake hemen klik eginez.\nAfrika Karibeko Hotel Islandiako Mississippi Philadelphia Rhode Island\nPineau des Charentes: Cognac-en anaia txikia - zuri-gorriz iristen da\nBahraineko Nazioarteko Aireportua: ibilbide berriek zerbitzu helmuga kopurua 53raino igotzen dute\nGarrasia Ukrainaren alde: Kyiv eraso bortitzapean eta...\nILTM Asia Pacific 2022rako data berriak ezartzen ditu\nAisialdia eta ostalaritza langabezia faktore handiena...\nGizaki gehienak gidatzen dituzten gaixotasunen tratamendu aitzindaria...\nTurkish Airlines-ek bere bidaia-kitak berritzen ditu\nPandemiaren eragina haurren mentaltasunean...\nOmega-3 hauts mikrokapsulatuen merkatuaren aurreikuspenen estalkia...\nEntsegu klinikoen lankidetza berria tratatzeko...\nSari anitzeko irabazle Lewis Capaldi pop artista prest...\nMedicated Shampoo Market 2022 Aurreikuspenak, egungo eta...\nNola bizi Bahamak Duke eta...\nGerber haurtxo berri baten bilaketa\nIstripu kirurgikoetarako munduko lehen asegurua...\nNorse Atlantic Airways-ek London Gatwick berria ziurtatzen du...\nUkraina da Irabazlea! Ofiziala da!\nErrusiak Japoniako lehen ministroari sartzea debekatu dio...\nEtxetik kanpo aurkitu da Australiako Hockeyrako\nErrusiako eta Bielorrusiako jokalariei Wimbledonetik debekatuta...\nEsneak prozesatzeko ekipoen merkatuaren tamaina globala da ...\nCOVID-19ren ahozko birusen aurkako ekoizpen handiagoa...\nBlinkenek nola ikusten dituen Putin eta Sobietar Batasun berria\nOmicronen eta etorkizunaren aurkako txerto immune indartsu berria...\nKanpoko Survivalist Bear Grylls galdera eta erantzunen saioan\nErrusiako Trenbideek lehenetsitako erabakia hartu zuten fidantza galdu ostean...\nOin diabetikoaren ultzerarako sendagai berria\nFraportek bere negozioa gelditzen du San Petersburgon\nPlastikozko partikulak aurkitu dituzte lehen aldiz odolean\nPaper Zintak Merkatuaren Aurreikuspena | Txostenak etorkizuna hartzen du...\nCunardek hamarkada bateko erreserba-egunik jendetsuena jakinarazi du\nHyatt marka berria Memphisen


2017ko irailaren 08a [Erakundeak]\nGaur izan da 2017-18 ikasturtearen inaugurazioa Nafarroako Unibertsitate Publikoan, hasiera-ekitaldiarekin\nAlfonso Carlosenak nabarmendu du Nafarroako Gobernuarekin lortutako akordioak Urte Anitzeko Finantzaketa Hitzarmen bat sinatzea ahalbidetuko duela\n2016-2017 ikasturtearen oroitidazkia\nAlfonso Carlosena errektorearen hitzaldia\nUxue Barkos Berruezo lehendakariaren hitzaldia\nIsabel Ostolazaren hasierako ikasgaia\n25 zerbitzu-urte bete dituzten eta erretiroa hartu duten langileen zerrenda\nFrancisco Fernandezen hitzaldia\nJavier Colomaren hitzaldia\nIsabel Ostolazaren CV\nAlfonso Carlosena errektorea, hitzaldia ematen.\nNafarroako Unibertsitate Publikoak (NUP) ostiral honetan, irailak 8, ospatu du 2017-2018 ikasturtearen hasiera-ekitaldia. Bertan, Alfonso Carlosena errektoreak Unibertsitatearen gizarte funtzioa nabarmendu du, bai eta NUPek etorkizuneko erronkei aurre egiteko gauzatu beharreko eraldaketak ere. Errektoreak eta Uxue Barkos Berruezo Nafarroako Gobernuko lehendakariak zuzendu dute ekitaldia. Foru Komunitateko agintari nagusiak eta Unibertsitateko komunitateko kideak ere bertan izan dira. Hasierako ikasgaiaren izenburua “Denbora, oroimena, historia” da, eta Isabel Ostolaza Elizondo Nafarroako Unibertsitate Publikoko Geografia eta Historia Saileko Zientzia eta Teknika Historiografikoetako katedradunak irakurri du.\nAlfonso Carlosena errektoreak bere hitzaldian adierazi du beharrezkoa dela Unibertsitatearen funtsezko lana eraldatzea, bere gizarte funtzioa hobeki betetzeko. Aldaketa horiek gauzatze bidean daude, “irakasleen politikaren, sailen berregituraketaren, titulazioen mapa berriaren edo ikerketaren itun eta egitura berrien bidez”.\nCarlosenak baieztatu duenez, eraldaketa horren xedea izan behar da Nafarroako Foru Erkidegoan ezin hobeki inbrikatuta egongo den eta nazio mailan eta nazioartean posizio hobea edukiko duen unibertsitate bat. Horretarako, errektoreak adibide moduan aipatu du NUP Eskualde Garapenerako Estrategiarekin irmoki lerrokatu dela, itunen bidez Navarrabiomed, IDISNA edo Aditech-ekin parte hartzen duela, ikasketa eskaintza berri bat diseinatzen ari dela, eta Lanbide Heziketarekin hurbilketa bat bilatzen duela.\nAlde horretatik, errektoreak bere poza adierazi du Nafarroako Gobernuarekin berriki hartutako akordioarengatik; izan ere, hari esker, Urte Anitzeko Finantzaketa Hitzarmen bat sinatuko da laster, eta, bere iritzian, tresna horrek Unibertsitatearen alderdi guztiak eta gizartearentzat daukaten balioa aintzatetsiko ditu. “Erabakigarria da Gobernuak Unibertsitatearen funtzioa aintzatetsi izana, eta hori hitzarmenean gauzatzea”, gehitu du, bukatzeko.\nNUPen lanean 25 urte eman dituzten langileak.\nIsabel Ostolaza katedradunak, hasierako ikasgaian, bere hitzaldiari izenburua ematen zioten hiru kontzeptu handiak lotu ditu: denbora, oroimena eta historia. Hala, Greziako eta Erromako zibilizazioen eta bakoitzaren historiaren hasieraren errepasoa egin du, eta denbora kontzeptuaz eta bere alde desberdinez ere mintzatu da: astronomikoa, psikologikoa eta historikoa. Azkenik, oroimenari eta ahanzturari buruz hitz egin du, eta historialariaren ahotsak duen garrantziaz iraganeko gertakariak berreskuratzeko.\n“Historia jakitea ez dela beharrezkoa badirudi ere, gertakariak hasten direnean ezin baitira geldiarazi —ezin da atzera egin—, eta ez baitirudi ere iragana ikasbidea denik akatsak saihesteko, harrigarriro, krisi garaietan —eta mundu mailako krisi politiko eta ekonomiko larri batean murgilduta gaude oraindik— gogoeta fasean sartzen gara”, aipatu du bere hitzaldia bukatzeko.\nHasiera-ekitaldian, 2017ko NUP Alumni Nabarmenaren II. Saria eman diote Francisco Fernández Nistal NUPeko soziologo Kalte Zerebralaren Nafarroako Elkarteko (ADACEN) kudeatzaileari. Halaber, aurten lehenbizikoz abian jarri den NUPeko Entitate Nabarmenaren I. Saria Ingeteam enpresari eman diote.\nEra berean, omenaldia egin zaie erakundean zerbitzu ematen 25 urte igaro dituzten 37 pertsonei, Alfonso Carlosenari haien artean, eta 2016ko irailaren 1etik 2017ko abuztuaren 31ra bitartean erretiroa hartu duten sei langileei (haietatik bat AZLetakoa, eta beste bostak, irakasleak).\nBertaratu diren agintariak\nIsabel Ostolaza katedradunak irakurri du hasierako ikasgaia.\nErrektoreaz eta Nafarroako Gobernuko lehendakariaz gainera, bertan izan dira Ainhoa Aznárez Igarza Nafarroako Parlamentuko lehendakaria; eta Carmen Alba Orduna Gobernuaren ordezkaria Nafarroan. Haiekin batera bertaratu dira Nafarroako Gobernuaren bi lehendakariordeak, Manu Ayerdi Olaizola (Garapen Ekonomikokoa) eta Miguel Laparra Navarro (Gizarte Eskubideetakoa), eta kontseilari hauek: Mikel Aranburu Urtasun (Ogasuneko eta Finantza Politikako kontseilaria), María Solana Arana (Hezkuntzako kontseilaria) eta Ana Herrera Isasi (Kulturako, Kiroleko eta Gazteriako kontseilaria).\nAgintarien artean, bertan izan da Joseba Asiron Saez Iruñeko alkatea ere. Bestalde, ekitaldira joandako beste batzuk izan dira Joaquín Galve Sauras Nafarroako Justizia Auzitegi Nagusiko burua, José Antonio Sánchez Sánchez-Villares Nafarroako Goi Fiskaltzako fiskala, Esther Erice Martínez Nafarroako Probintzia Auzitegiko burua, eta Carlos Aparicio Azcárraga Nafarroako jeneral komandante militarra.\nTalde politikoetako diputatu, senatari eta parlamentarioez, Iruñeko zinegotziez eta erakunde ekonomiko eta sozialetako ordezkariez gainera, Juan Cruz Alli Aranguren Nafarroako Gobernuko lehendakari ohia ere bertaratu da. Guztira, 350 bat pertsona izan dira ekitaldian.\nIrakaskuntzaren esparrutik, bertan izan dira Julio Lafuente López Nafarroako Unibertsitate Publikoko aurreko errektorea, Alfonso Sánchez Tabernero Nafarroako Unibertsitateko errektorea, José Luis Martín González EHUko errektoreordea, eta Covadonga Romero Blázquez UNEDeko Iruñeko idazkaria.\nSegizio Akademikoaren desfilea\nEkitaldia (bideoa) 12:00etan hasi da, Sario eraikineko Fernando Remacha ikasgelan. Hasteko, segizio akademikoaren desfilea izan da, aurretik Idoya Labayen Goñi (Osasun Zientzien Fakultateko irakaslea) banderaduna zihoala. Irakasle togadunen taldea aretoan sartu da Nafarroako Musikako Goi Mailako Kontserbatorioko hari-kuarteto batek “Erresuma Sartzeko Martxa” (anonimoa, XVIII. mendea) jotzen zuen bitartean. Gero, Inés Olaizola Nogales Unibertsitateko idazkari nagusiak 2016-2017 ikasturteari dagokion oroitidazkiaren laburpena irakurri du.\nAzkenik, Uxue Barkos Nafarroako Foru Erkidegoko lehendakariak bere hitzaldia irakurri du, eta hasiera ofiziala eman dio 2017-2018 ikasturteari.\nEkitaldiaren alderdi musikala Nafarroako Musikako Goi Mailako Kontserbatorioaren eskutik egin da, eta Iruñeko Orfeoiaren Gazteen Abesbatzaren eskutik, Juan Gaínza Berro zuzenduta. Pieza hauek interpretatu dituzte: “Kanona re maiorrean”, Johann Pachelbelena; “Sommarpsalm”, Waldeman Ahlénena; Johann Sebastian Bachen aria bat; jatorri afrikarreko “Kwangena thina bo” abestia; eta “Gaudeamus igitur” ereserkia.\n2017-18ko ikasturtearen hasiera-ekitaldia


Belatzek lehia nabaria dute erroiekin, erroiek hildako belatzen kasuak (kumeak batez ere) eta alderantzizkoak ere ezagutzen dira. Lurraldearen defentsan oldarkorragoa da belatza erroia baino, eta askotan aurreko urteetan erroienak izan diren habiak erabiltzen dituzte haiek bidaliz. Kaio hankahoriarekin labarrak partekatzen dituztenean beren habietatik uxatzen dituzte, harrapakinak lapurtzen saiatzen direlako, eta ehizatu ere egiten dituzte. Arrano handiek eta hontz handiak belatza ehiza dezakete, bere populazioa murrizteraino. Ugaztun harrapariek ere ehiza dezakete habiara iritsi daitezken kasuetan.\nAzken aldaketa 20 abendua 2021(e)an, 10:09(e)tan


Miren Artetxe - Biografiak - BDB. Bertsolaritzaren datu-basea\n1985\tHendaia\t+ Hendaia < Lapurdi Itsasegia < Lapurdi < Euskal Herria\nEuskal Filologia egin zuen Gasteizen, eta Bartzelonan jarraitu zituen ikasketak. Bertso-eskolako irakasle eta Bartzelonako Euskal Etxeko irakasle aritu izan da lanean. Bertsolaritzaren gainean ikertu du eta egun EHUko unibertsitatean Bilboko Hezkuntza faktultatean ari da irakasle lanetan. 2018tik, Euskal Herriko Bertsozale Elkarteko lehendakaritza taldeko partaide da.\nAitaren eta aitonaren eraginez, eta Hitzetik Hortzera ikusita bertsozaletu zen. Ernest Alkhatek murgildu zuen bertso mundura, gero Hendaiako ikastolako bertso-eskolan Jexux Arzallusekin, eta Oiartzunen ibili zen bi urtez Karlos Aizpuruarekin.\nLapurdi, Baxenabarre eta Zuberoan egiten den Xilaba Txapelketako finalean aritu da 2010ean eta 2016an eta Nafarroako txapelketako finalean ere bai aurretik, 2003an. Bertsolari Txapelketa Nagusian ere hartu du parte, 2005, 2009 eta 2017 urteetan.


Mintza Eguna! Autobusa eta bazkarirako izen emate epea, aste honetan amaitzen da. - Mintzakide\nEkainak 1, Mintza Eguna Elgoibarren.\nMintza eguna. Zorionak Iruñerriko eta Tafallako Mintzakideak eta Gurasolagunak!\nAurreratu genuen bezala, Euskal Herriko Mintza Eguna Elgoibarren izango da, ekainaren 1ean. Izan ere, Elgoibarko Izarra Kultur Elkarteak 50 urte beteko ditu aurten, etaurteurrena ospatzeko Euskal Herri osoko mintzalagunak batu nahi dituzte herrian.Bertako berbalagunek eta elkarteko kideek hilabeteak daramatzate jaia prestatzen,eta ziur bikaina izango dela!\nAurten ere egun osoko festa izango dugu, eta sorpresak azken unerako utziko ditugun arren, hemen daukazue...\nBazkarirako txartelak maiatzaren 2tik 24ra eskuratu daitezke, herriko dinamizatzailearen bidez. 20€ dira, Bazkaria, kafea eta kopabarne (eta goizeko hamaiketakoa, noski!). Gogoratu zeliako eta barazkijaleek aldez aurretik eskatu behar duzuela menu berezia. Ez utzi azken unerako! Iruñerriko eta Tafallako lagunak, Elgoibarrera ahalik eta merke joateko autobusa lotu dugu, 10€ bakoitzeko , gero eta lagun gehiago ospakizunera hurbiltzen bagara, merkeago aterako zaigu. Aurrerago emango dizuegu autobusa, non eta zein ordutan hartuko dugun datuak. Animatu zaitezte!\n11.00 Ongi etorria eta hamaiketakoa Maalako Plazan\n13:30 Mintza Bermuta\n14:30 Bazkaria Maalako Plazan\n17:00 Euskal Erromeria MP5 taldearekin\nBai, horrela ikusita betiko egitaraua ematen du, baina Elgoibarrek eskura jartzen dizkigun baliabideak izango ditugu la-gun! Bertsolariak, dantzariak, dultzaineroak... Herri berria, dantzan jarriko gaituen erromeria berria (ez dakitenek ere ikas-teko aukera izango dute), eta baita saritu berriak ere! Aurtengo Saridunen artean Iruñerriko eta Tafallako Mintzakide bat dugu, Zorionak guztioi ! Nahiz eta sari xumea izan goazen guztiok sariduna laguntzera.\nIazko argazkiak ikusi nahi? http://www.flickr.com/photos/topagunea/sets/72157630056998057/\nEuskal Herriko herri desberdinetako mintzalagunak elkartuko gara Elgoibarren, eta jai giro ezin hobea izango dugu! Irekibihotza... Elgoibarko mintzalagunentzako!\n1 12 13 16 20 2012 21 46 667 abenduak ansoain antsoain aranguren arre artika artikaberri artikaberria atarrabia bai berbalagun beriogoiti berriobeiti berriozar bidelagun burlata egin eguna euskara euskera gmt gurekin hitz ibilbide ikasi ikus iruña iruñea iruñerria mendi mintzakide mintzakide- mintzalagun mintzatu mutiloa osasungarriak ospatzera santo sarriguren solaslagun solastu sorauren taldea tomas txirringa xulapain zatoz


Osetiako "Goretz" folklore taldea eta Ruandako "Inyamibwa" taldea, herriko Andra Mari eta Oinarin taldeekin batera arituko dira Folklore Bizian jaialdiaren edizio berri honetan. Antolatzailea Andra Mari Eusko Dantzari Taldea da, Galdakaoko Udalaren eta Bizkaiko Foru Aldundiaren laguntzarekin.\n"Goretz" nazioko elkarte folklorikoa, euren herrialdearen iraganarekiko duten maitasun handiaren erakusgarri da, talentu handiz defendatzen dutena.\nIpar Osetia, Georgia eta Txetxenia artean kokaturik, 8.000 kilometro karratu eta 700.000 biztanlerekin, kokaleku estrategikoan dago.\nBertakoentzako, historiak bizirik dirau beti. Ikuskizunak beroa eta hotza nahasten ditu, maitasuna eta indarkeria.\nNeska gazteek, euren modu altxorrean, silfideen arintasunarekin egiten dute dantza zetaren goxotasunean eta koloreen hauskortasunean. Zeten zimurrek gerlarien bakea eta topaketen berotasuna adierazten dute.\nGizonek, keinuen indarra adierazten dute, eta saltoekin lehiatzen dute, belaunen gainean lurrera eroriz. Defentsarako, gerrian labanak daramatzate eta bularrean kartutxo-uhala. Larruzko txanoak, koloredun beroki lodiak eta kobre finezko botak janzten dituzte.\nGrabitateari barre egiten diote piramideak osatuz eta labana handiekin jolastuz. Dantza hauek euren konpromiso militarra oroitarazten dute. Danborrek dantzarik basatienak laguntzen dituzte, baina akordeoiak, balalaikek eta emakumeen ahots paregabeek poesia ziurtarazten dute.\nBere aldetik, "Inyamibwa" elkarte folklorikoa, 1998an sortua, artearen eta tradizio herrikoien bitartez, Ruandako kultura eta etnia ezberdinen arteko bakea eta armonia sustatzea du helburu. Lurralde hau zeinen aberatsa eta aldi berean oinazetsua den kontatzen digu "Inyamibwa"ak. Gizateriaren sehaskan gaudela historialariek zergatik dioten hobeto ulertuko dugu.\nEkialdeko Afrikan kokaturik dagoen estatu txikia da Ruanda, mendebaldean Kongoko Errepublika Demokratikoa, iparraldean Uganda, ekialdean Tanzania eta hegoaldean Burundi dituelarik.\nRuanda mila muinoen herrialdea dela diote. Lurraldearen eta etnien antolakuntza azaltzen duen geografia. Esaera batek honako hau dio: "Jainkoak beste leku batean pasatzen ditu egunak, baina Ruandara bueltatzen da lo egitera."\nAntzinako erregeen estrukturak kolonoak harritu zituen, horren antolakuntza sofistikatuagatik. Jainko bakarraren sinesmenak, Imana, bere egoerarekiko sentikortasunak, ahozko kontaerek, hizkuntzak (kinyarwanda) eta esaerek, abestiek, danborrek eta dantzak kulturan leku garrantzitsu bat daukate, honek gerlarien arteko borroketan, nekazaritzan, abeltzaintzan, ehizan eta uztan eragina duelarik. Behia eta esnea, geometria ezberdinetako burdinazko lantza, aitzur luzea, arkua, banana ardoa, sorgo garagardoa eta ehundutako saskia dira Ruandako tradizioaren ikurrak.\nUztailak 18 eta 19, 20:30ean (Kurtzea frontoian):\nDantza-saioa eskainiko dutenak, Osetiako "Goretz" folklore taldea eta Ruandako "Inyamibwa" taldea, Andra Mari Dantza Taldearekin batera (Euskal Herria).\nUztailak 20, Unkinako kiroldegian, 20:30ean:\nDantza saioa eskainiko dutenak, Osetiako "Goretz" folklore taldea eta Ruandako "Inyamibwa" taldea, Oinarin Dantza Taldearekin batera (Euskal Herria).\nAipatutako egunetan, dantza-saioak hasi aurretik, gonbidatutako taldeek kalerik kale ibiliko dira herrian zehar, Folklore Bizian jaialdiaren edizio berri hau kolorez jantzi eta girotzeko.


#EtxeanTinko ikasleei euskarazko filmak online • ZUZEU\nEuskal Herriko ikasleei euskarazko filmak online –\n#EtxeanTinko ekimenak Euskal Herriko ikasleei euskarazko filmak online eskainiko dizkie\nCOVID-19 birusak sorturiko alarma egoeraren ondorioz, ikastetxeei zine aretoetan eskaintzen dieten Euskara Zine Aretoetara programa bertan behera geratu da, eta martxotik ikasturte honen amaierara arte programatuta zeuden film emanaldi guztiak eten behar izan dituzte, zine aretoen itxierarekin batera.\nEzohiko egoera berri honetara egokitzeko asmoarekin, Tinko Euskara Elkarteak filmak online jarri ditu ikusgai pasahitz bidez #EtxeanTinko programaren baitan. Zortzi filmen eskaintza e-posta bidez iritsi zaie EAE eta Nafarroako ikastetxeei eta online izen-emate prozesu erraz baten ondoren, hautatutako filmak ordenagailu edo tablet bidez etxetik ikusteko aukera izango dute Hego Euskal Herriko irakasle eta ikasleek.\nEuskara Zine Aretoetara programaren ohiko material didaktikoa ere helaraziko zaie ekimeneko partaideei, eta kasu honetan PDF bidez jasoko dituzte ikas-gidak.\n“Duela 26 urte Tinko Euskara Elkartea sortu zenetik, hainbat eta hainbat oztopo gainditu behar izan ditugu. Aurten halabeharrez, Euskara Zine Aretoetara proiektua eten eta denbora berrietara egokitzea suertatu zaigu, baina helburuak berdina izaten jarraitzen du: Euskal Herriko haurrek filmak euskaraz ikustea. Zine aretoan edo etxean.” – azpimarratu du TINKO Euskara Elkarteko Lehendakaria den Marian Galarragak.\n2020ko maiatzaren 11an hasi eta ekainaren 5ean amaituko da #EtxeanTinko ekimena eta ikastetxeek maiatzaren 5era arte izango dute izena emateko denbora. Nafarroan berriz maiatzaren 18an hasiko da kanpaina eta ekainaren 12an amaituko eta izen emateko epea maiatzaren 12 izango da.\nEkimenaren baitan ikusgai diren filmak hauek dira:\nHarri Zopa (HH)\nPim & Pom (HH)\nYugo & Lala (LH123)\nAlfonbra Magikoa (LH123)\nGazte Harrigarria (LH456)\nJust Charlie (DBH) – ingelesez, euskarazko azpidatziekin\n2019-20 ikasturtearen programazioaren trailerra:\nFilmei buruzko informazio gehiago hemen: www.tinkoeuskara.eus\n1994an Tinko Euskara Elkartea sortu zen helburu argi batekin: Euskal Herriko haurrak, bertan estreinatzen diren film guztiak euskaraz ikusteko aukera izatea.\nOrdutik, Tinko euskarari zine aretoetan lekua egiten, eta gure hizkuntzaren normalkuntza sustatzeko ahaleginean ari da. Horretarako, Tinkok euskarara bikoiztutako filmak zinean estreinatu eta eskola-orduetan banatzen ditu material didaktiko batez lagunduta. Honela, 26 urte hauetan milaka euskal haurren lehenengo hartu-emana zinearekin euskaraz izan da, TINKOren Euskara Zine Aretoetara programari esker, azken urtean 90.000 ikusle izatera iritsi delarik.\nEuskal Herriko ikasleei euskarazko filmak online


Aljeriaz - 111 Akademia\nTwitterFacebook\tAzala / Liburuak / Jean Louis Davant / Aljeriaz\nAljeriaz\t2014/11/11 - 10:29 Izenburua: Aljeriaz\nIdazlea: Jean Louis Davant\nMaiatz argitaletxeak, Aljeriaz, Abd el-Kader trajeria, Jean Louis Davant-en libürü berria plazaratü dü. Hiru ehün orrialdeko libürüa, hiru parteetan zatikatüa da. Lehen partean, Aljeriako bi gerlen historioa aipatürik da. Bigerrenean, idazle berak Aljeriaz izkiribatü zütüan artikülüak bildürik dira (aljeriako gerla berak egin züan) eta azken partean Abd el-Kader trajeria. Abd el-Kader-ek hamabost urtez frantses armadari bürü egin züan, preso ezarririk izan zen eta libratürik izanez geroz, frantses kiristiekin adixkidetü zen.Trajeriak, pastoralako izkiribatürik da, agian, interesatürik izanen den herri edo alkarte bat agertüko da. Anartean, Ürrüstoi-Larrabileko idazleak, eüskal gazte eta famili hanitx hunki dütüan gerla honen historioaren hobeki ezagützera kümitatzen zütüe.\tTweet Iritzia eman Iruzkina *


Berdeago Azoka bueltan da - ekolurra\nKontrol eta ziurtapen saila\nKomunikazioa eta Sustapena\nBerdeago Azoka bueltan da\nBy sustatu13 maiatza, 20227 ekaina, 2022No Comments\nHome » Berdeago Azoka bueltan da\nBerdeago azoka Durangora itzuliko da aurten, kontsumo arduratsuaren inguruko proposamen ugariren erakusleiho moduan. Asteburu honetan, maiatzak 14 eta 15, iraunkortasunaren inguruan lan egiten duten 40 proiektu baino gehiagoren produktuak ezagutzeko aukera izango dugu.\nAukera ona da egingo diren 20 tailer eta hitzaldietan jasangarritasunaren inguruan ikasteko eta partekatzeko.Euskadiko Nekazaritza eta Elikadura Ekologikoaren Kontseilua ekoizpen ekologikoaren metodo eta onurei buruzko erakusketa ibiltariarekin egongo da presente azokan, baita ekoizpen ekologikoari eta Kontseiluaren funtzioei buruzko informazioa eskaintzen.\nHilaren 14an zein 15ean, 18: 00etan, produktu ekologikoen etiketak irakurketari buruzko tailer bat egingo dugu. Bertan, merkatuan dauden produktu ekologikoak eta etiketen ezaugarriak ezagutzeko eta bereizteko aukera izango dugu.\nOraingo honetan, Durangoko asteroko azokan parte hartzen duten ekoizle ekologikoek parte hartuko dute, merkaturatze ekologikoari buruzko informazioa emanez eta Durangoko Merkatuan sortu duten postuaren berri ematen.\nPrevious PostPlagizida toxikoen erabilera eta arriskuak handitzen ari dira\nNext PostErlezaintza ekologikoari buruz Arabako Mendialdean hizketan\nUdako azoka ekologikoak 2022\nsustatu29 ekaina, 2022\nNekazaritza ekologikoa etorkizuneko apustu gisa I+G Nekazaritza jardunaldietan\nInterecok ziurtatutako gatza Kontrol Publikoko Agintaritzek ziurtatuko dute hemendik aurrera.\nsustatu28 ekaina, 2022\nMore posts by sustatu\nJauregibarria Auzoa, 4 Jauregibarria baserria, 1º solarirua\n946 271 594\n© Ekolurra 2022


Txabola zar-zar batean senar-emazte batzuek bizi ziran beren umeekin. Guztiz txiroak edo pobreak ziran eta otz aundia zan egun batean gizona basora juan zan egur billa. Jateko gauza aundirik ez zeukaten ezkeroz, berotzeko sua bada ere izan zezaten.\nIbai aundi baten ertzean asi zan egurra ebakitzen, eta eskutik irrist eginda aizkora ibaira erori zitzayon. Ibayak ur aundiak zeramazkian, eta gizonak aizkorarik ezin atera zezakean. Eta nola ez zuen beste aizkurarik, ez berria erosteko dirurik, urari begira negarrez azi zan.\nHermes agertu zitzayon eta galdetu zion: —Gizona, zer dezu orrela negar egiteko?\n—Egurretara etorri naiz eta aizkora uretara erori. Gaur gabean nere umeak otzak ilko ditu.\nHermes uretan sartu eta urrezko aizkora bat atera zion.\n—Au al'da zure aizkora?\n—Ez, ori ez da nere aizkora.\n—Berriro uretan sartu ta Hermes'ek zillarrezko aizkora bat atera zuan.\nIrugarren aldiz uretan sartu ta Hermes'ek galtzairuzko aizkora bat atera zuan.\n—Bai, orixe da nere aizkora —esan zuan gizonak poz-pozik.\nEta Hermes'ek esan zion: —Gezurtia ez zeralako ta egia esan dezulako, artu zeure aizkora burnizkoa eta gañera nik opatzen dizutan urrezkoa ere baita.\nGizonak egur karga ederra ebaki ta ariñ juan zan bere etxera urrezko aizkora aldian zuala.\nAuzoko gizon batek jakin zuanean gertaera au, —artu zuan aizkora zar bat (bai zuan beste bat obea) juan zan ibai ondora, bota zuan arrika aizkora ta negarrez azi zan.\n—Hermes agertu zitzayon eta besteari bezela galdetu ere bai, —Zer dezu orrela negar egiteko?\n—Egurretara etorri naiz eta aizkora uretara erori. Nere ume gaxoak gaur gabean otzak ilko ditu.\nHermes'ek uretan sartu ta urrezko aizkora eder bat atera zuan.\n—Bai, bai, orixe da nere aizkora —erantzun zion, esku biak luzatuaz.\nBaña Hermes'ek esan zion:\n—A, gezurti zarra! Uste izan dezu neri ziri ori sartzea? Eta gezurren bitartez neri urrezko aizkora kentzea? Ez orrelakorik. Ez dizut ematen ez urrezkorik eta ez eta ere zeuk bota dezunik. Eta gañera, etxean gordeta utzi dezun aizkora ez dezu iñoiz billatuko. Eta ala gertatu zan.


Bikote bat inputatu dute, piperbeltz-espraia erabiliz lapurreta egitea leporatuta. Deia, Noticias de Bizkaia\nBikote bat inputatu dute, piperbeltz-espraia erabiliz lapurreta egitea leporatuta\nErtzaintzako agenteek 25 urteko emakume bat eta 32 urteko gizonezko bat inputatu zituzten iragan igande eguerdian (hilak 12) Portugaleten, indarkeria erabiliz lapurreta egitea leporatuta.\nEUROPA PRESS - Martes, 14 de Agosto de 2018 - Actualizado a las 09:58h.\nBILBo. Herrizaingo Sailaren arabera, susmagarriek piperbeltz-espraiarekin busti zizkioten begiak gizonezko bati, Portugaleteko Pando Etorbidean zegoela eta, jantzita zeraman urrezko katea bortxaz kendu ondoren, alde egin zuten.\nGertakaria joan den larunbatean (hilak 11) eguerdiko hamabiak aldera gertatu zen. Ertzaintzak dioenez, gizonezko bat Portugaleteko Pando Etorbideko eskailera batzuetan eserita zegoen;une horretan, neska gazte bat hurbildu zitzaion, eta berarekin hizketan hasi ondoren poltsikotik piperbeltz-espraia atera eta begiak busti zizkion, une batez biktima itsututa utzita. Jarraian, jantzita zeraman urrezko katea kendu zion bortxaz, eta telefono mugikorra kentzen ere ahalegindu zen, baina gizonezkoak aurre egin zion eta ez zuen lortu. Berehala korrika irten ziren neska eta berarekin zegoen gizonezkoa Carlos VII.a kalerantz.\nBehin Ertzaintzak gertatutakoaren berri izan zuenean, patruilei eta Portugaleteko eta inguruko herrietako udaltzaingoei jakinarazi zien. Horrela, handik laster jakinarazi zuen Portugaleteko Udaltzaingoaren dotazio batek lapurreta gertatu baino minutu batzuk lehenago identifikatu zuela bikotea Ballonti merkataritza gunean, haien jarrera susmagarria iruditu zitzaiela-eta.\nBehin ustezko lapurrak identifikatu ondoren, Ertzaintza eta udaltzainak haien bila hasi ziren epailearen aurrera eraman ahal izateko, eta igande goizean aurkitu eta atzeman zituen Santurtziko Udaltzaingoak Portugaleteko San Pedro kalean, eta Ertzaintzari jakinarazi zion.\nHorrela, Ertzaintzaren patruila bat hurbildu eta, 25 urteko emakumezkoa eta 32 urteko gizonezkoa identifikatu eta beharrezko frogaketak egin ondoren, indarkeria erabiliz egindako delitu batengatik ikertu gisa dagozkien eskubideak jakinarazi zizkien.\nSusmagarriei gero egindako prebentziozko miaketan hainbat objektu aurkitu zizkieten, besteak beste, linterna bat, bihurkin burulau bat, labana bat, kristala apurtzeko mailu bat, pintura-esprai bat eta puntarik gabeko birabarki bat.


Gipuzkoako ordezkaritza batek merkatu eta lankidetza aukera berriak bilatuko ditu Indian - Artikulua - Gipuzkoa ETORKIZUNA ORAIN\nEkonomia Sustapeneko, Landa Inguruneko eta Lurralde Orekako diputatu Ainhoa Aizpuruk zuzenduta, Gipuzkoako ordezkaritza bat Indiako Errepublikara joango da datozen egunetan, Indian merkatu eta lankidetza aukera berriak bilatzeko helburuarekin. Enpresa eta erakunde misio hau Gipuzkoako Bazkundearekin lankidetzan antolatu da, eta zortzi enpresa gipuzkoarrek parte hartuko dute bertan, bileraz eta laneko jardunaldiz beteriko agenda batekin.\nMisioa ekainaren 5ean abiatuko da. Bost egunez, Indian presentzia garrantzitsua duten zenbait enpresa gipuzkoarren instalazioak bisitatuko dituzte, hala nola CAF, Mondragon, Ampo eta Orbinox. Gainera, lan bilerak egingo dira Gipuzkoarentzat estrategikoak diren esparruetako eragile garrantzitsuekin: biozientziak, elektromugikortasuna, IKT edo talentua erakartzea. Bestalde, teknologia eta berrikuntza zentroetako arduradunekin ere bilduko dira.\nEkonomia Sustapeneko, Landa Inguruneko eta Lurralde Orekako diputatu Ainhoa Aizpuruk esan duenez, Indiarako prestatu duten agenda "bete-beteak" helburu bat baino gehiago ditu. Batetik, “Gipuzkoako enpresa eta eragile ekonomikoek Indian presentzia izan dezaten bultzatu nahi da" eta "merkatu aukera berriak bilatu nahi dira", une honetan India atzerriko inbertsioak bilatzen ari baita, bere hazkunde mailari eusteko eta azpiegituratan jauzia emateko. Gainera, Aizpuruk adierazi duen bezala, Gipuzkoarentzat “bereziki interesgarria da” Gipuzkoako ekonomiarentzat estrategikoak diren sektoreetako eragile, erakunde eta teknologia zentroekin elkarlanean aritzeko bideak aztertzea, hala nola zibersegurtasunaren, ezagutza zientifiko-teknologikoaren eta talentuaren esparruetan.\nEkonomia Sustapeneko, Landa Inguruneko eta Lurralde Orekako foru departamentuak 2015-2019 aldirako Ekonomia Suspertzeko Planaren barruan abian jarri dituen nazioartekotze programen esparruan kokatzen da misio hau. “Gero eta enpresa gehiagok ekiten diote nazioartekotze prozesu bati. Hainbat deialdi eta ekimen jarri ditugu abian –horietako batzuk Gipuzkoako Bazkundearekin-, gure enpresei prozesu horietan laguntzeko eta, era berean, Gipuzkoaren irudia eta kanpo proiekzioa indartzeko, Basque Country markaren testuinguruan” azpimarratu du diputatuak.\nEstrategia horren esparruan, Aldundiarentzat India “lehentasunezko” herrialdea da, bere ezaugarri sozioekonomikoengatik, duen industria indartsuagatik, Gipuzkoako esportazioei dagokienez eskaini ditzakeen aukerengatik, herrialde gisa egiten ari den inbertsioengatik, eta potentzial handia duelako, talentuan, berrikuntzan nahiz gorabidean dauden sektoreetan.\nGuztira 14 enpresa gipuzkoar daude egun Indian. Gipuzkoako enpresen presentziari dagokionez, munduko hirugarren herrialdea da India.\nGuztira 14 enpresa gipuzkoar daude egun Indian, batez ere makina erremintaren sektorean eta garraioarekin lotutako ekipo-ondasunen sektorean. Gipuzkoako Foru Aldundiak 2004tik era jarraituan babestu ditu ezarpen horiek, nazioartekotzea laguntzera zuzendutako deialdien bidez. Gipuzkoako enpresen presentziari dagokionez, munduko hirugarren herrialdea da India.\nGuztira 79 milioi eurotik gorako esportazioak egin ziren iaz Gipuzkoatik Indiara. Azpimarratzekoak dira paperaren eta kartoiaren sektoreko esportazioak (39.728 mila euro), eta ikusi da makina erremintaren sektorean beherakada nabarmena egon dela (21.602 mila euro). Neurri txikiagoan, material elektrikoa (5.178 mila euro) eta burdinurtuko eta altzairuko manufakturak (3.300 mila euro) ere esportatu ziren.


Behi esne biologikoa saltzeko zirkuitua plantan ezarriko dute | Ekonomia | KAZETA\nBehi esne biologikoa saltzeko zirkuitua plantan ezarriko dute\nBilketa eta merkaturatze sare faltari aurre egiteko, salmenta zirkuitu bat sortuko dute Xiberoa, Baxe Nafarroa eta Lapurdiko dozena bat ekoizlek. Erakundeen babesarekin, heldu den urtean sortuko duten egitasmoa aurkeztu dute.\nMaite UBIRIA|2017/12/28 08:25|0 iruzkin Eguneratua:\nErrobiko Ibarraren Sindikatuak trantsizio ekologikoa egiteko asmoa duten laborarien formakuntza diruz laguntzeko engaiamendua hartu du.\nEsne biologikoaren ekoizleak biltzen dituen Biolait kooperatibako administratzaile den Agniechka Marrietaz, Ipar Euskal Herriko Esne Kooperatibako (CLPB ) buru Jean Mollon, Biocoopeko ordezkari Frank Bardet eta Jean-Mixel Galant, Errobiko Ibarraren Sindikatuko lehendakaria, izan ziren azken erakunde honek Angelun duen bulegoan eginiko aurkezpenean, Garako artikuluak azaldu duenez.\nBertan iragarri zutenez, 2018ko azaroaren aitzin plantan eman nahi dute Ipar Euskal Herria mailan behi esne biologikoa saltzeko zirkuitua.\nGaur egun, ekoizleek zailtasun anitz dituzte bere produktua balorean ezartzeko kontsumitzaileen aitzinean. Hori da Vincent Etchebarneren kasua, behi esne biologikoa ekoizten du eta CLPBren esku uzten du egun bere ekoizpena. Zirkuitu propiorik ez dagoenez, esne mota hori gainerako esnearekin batera biltzen dute. Ondorioz, erosleek nekez atzeman dezakete behi esne biologiko horren aztarnarik saltokietan.\nBehi esne biologikoaren bilketa berezitua bermatzea ezinbestekoa da, beraz, hiru lurraldeetan ekoizpen mota hori zabaltzeko. "Gaur egun hamabiko bat ekoizle baizik ez gara, eta normala da, salmenta sarerik ez bada, ekoizleek ez dute trantsizioa egiteko arriskua hartuko", azaldu du Etchebarnek.\nDonazaharreko laborariak 2010ean egin zuen ekoizpen biologikoari ekiteko hautua. Gogoratu duenez, "2009an, esnearen krisia gertatu zenean, agerian geratu zen nazioartean Zeelanda Berriak prezioen norgehiagoka irabazi zuela eta horrek, Frantzia mailan, 30 urte atzerago ziren prezioak onartzera eramaten gintuela, beraz niretzat argi zegoen nire mozkina balorean emateko hautu biologikoa egin behar nuela".\nHala eta guztiz ere, ibilbidea ez dela erraza izan aitortu du. Ekoizpen biologikoak aldaketa handiak eskatzen ditu etxaldeetan eta, zirkuitu azkar bat izan ezean, azkenik bere ekoizpena behi esne arruntak egiten duen prezio apalean saltzera behartuta dago esnegilea. Hala eta guztiz ere, donazahartarra ez da damu. Azaldu duenez, "urteroko litro kopuru erdia ekoizten dut, eta denboraren poderioz nire diru sarrerak emendatu ditut".\nHastapenean inbertsioak nagusitu baziren ere, egun produkzioaren kostuak arras tipitu zaizkio. Behiak zelaian direnez, ez du bazka kanpoan erosi behar. Esnea jezteko sistemari esker, bestalde, albaitariaren faktura dezente murriztea lortu du.\nDirua eta bereziki bizi kalitatea irabazi dituela nabarmendu du baxenabartarrak. Merkaturatze sarea sortzea lagungarria delakoan, mezu argi batekin amaitu du bere hitzaldia. "Hazi eta hazi ari den erosleen eskaerari erantzuteko, behi-esne ekoizleen esku dago egun sare biologiko azkarra sortzea Iparraldean".\nLarrungo egitasmoa hurbiletik segituko duela dio Ideki elkarteak\nAitzinak kontseilu nagusiaren "mespretxuzko" jarrera salatu du


Bilboko ikastetxeetako ikasleek uriko ondare berdea ezagutzeko aukera izan dute - Deia\nCASILDA ITURRIZAR PARKEAN\nBilboko ikastetxeetako ikasleek uriko ondare berdea ezagutzeko aukera izan dute\ndeia.eus 09.02.2020 | 06:37\nParte hartu duten ikastetxeak Tokiko Agenda 21 delakoan daude sartuta, eta, tailer praktiko horien bitartez, aukera izan dute uriko ondare berdea ezagutzeko, bai eta nola onik zaintzen eta babesten diren jakiteko ere, Casilda Iturrizar parkean egindako bi bilbao.eus\nParte hartu duten ikastetxeak Tokiko Agenda 21 delakoan daude sartuta, eta, tailer praktiko horien bitartez, aukera izan dute uriko ondare berdea ezagutzeko, bai eta nola onik zaintzen eta babesten diren jakiteko ere, Casilda Iturrizar parkean egindako bi\nBILBO. Guztira, 350 ikaslek parte hartu dute, Eskolapioak, Maristak, Karmelo Ikastola, Aldamiz Ikastola eta Maitasun Errukitsua ikastetxeetakoek. Bisitak maiatzetik ekainera bitartean egin dira, Tokiko Agenda 21 delakoan parte hartzen duten ikastetxe horietako lehen hezkuntzako 6. mailako eta bigarren hezkuntzako 1. mailako ikasleekin.\nProiektu pilotu hau arrakastaz amaitu da, eta udazkenerako ere prestatu nahi dira ostera ere, ikasturte berria hasten denerako.\nGaur goizean egin da azken bisitaldia, Amor Misericordioso ikastetxeko lehen hezkuntzako 6. mailako ikasleekin. Kepa Odriozola Zerbitzuen eta Bizi Kalitatearen zinegotziak eta Marta Barco Zerbitzuen eta Bizi Kalitatearen zuzendariak ere parte hartu dute.\nBilboko Udalaren xedea da udalaren Ondare Berdearen zabalkundea egitea ikasleen artean, onik zaindu eta babes dezaten. Horregatik, uriko ondare berdea hobeto ezagutzen jardun dira, bai eta nola kontserbatu eta babestu ikasten, Casilda Iturrizar parkera egindako bisita gidatuen tailer praktiko baten bidez.\nBisitak maiatzaren 6an hasi ziren, eta gaur amaitzen dira, ekainaren 19an, goizean; ordubete inguru iraun du tailer bakoitzak. Metodologia parte-hartzezkoa izan da, eta jarduera erakargarrien bidezkoa: parkearen historia ematen zaie ezagutzera, hango zuhaitz espezieak, nola hazten diren, datu bitxiak, eta parkeko zuhaitz berezienen fitxa teknikoak erakusten zaizkie. Gainera, ikasleek talde-olgetan jarduten dira ginkana baten bidez, eta, hala, ikasi dituztenak baliatuz, espezieak non kokatzen diren seinalatu behar izan dute.\nOlgetazko era horretan gehitzen dituzte ezagutzak Udalaren Ondare Berdeari buruz, Casilda Iturrizar parkean, zehazki, haren historiaz, jatorriaz, espezieez eta kontserbazioaz jardunez. Gainera, oharra egin da gogorarazteko zeinen axola handikoa den bakoitzak uriko ondare berdeari buruz duen erantzukizuna, oharmena eta sentsibilitatea eraginez, hura zaintzeko eta kontserbatzeko norberak hartu beharreko konpromisoaz.\n"Parkeak bizi" tailer horien beste xede bat da jokabide aldaketa bat eragitea kanpainan parte hartzen dutenengan, zuhaitzak babesteko eta Bilboko berdeguneak rrespetatzeko jokabidea hartzen laguntzearren. Eskola-komunitate guztiari parte harrarazi nahi izan zaio espezieak eta haiek kokatuta dauden ingurua babestearen eta kontserbatzearen aldeko ekintza horretan, jasangarritasunaren alderako ingurumen-sentikortasun handiago baten aldeko eledun bihur daitezen ikasleak.\nPrograma honek balio erantsia du: ikasgela naturala da, bertako bazterrak eta sekretuak ezagutzeko aproposa, eta gainera unitate didaktikoak formatu digitalean prestatu dira irakasle nahiz ikasleentzat. Ekimenarekin bat egiten duten ikastetxeei banatuko zaizkie. Era horretan, parkea bisitatu ostean ere ikastetxeetan gaia lantzen jarraitzeko aukera ematen zaie.\nCasilda Iturrizar parkea "Parkeak bizi" plataforma digitalean sartu zen 2017ko azaroan. Plataforma horretatik, bere aberastasun eta ondare berdeak ezagutzera ematen zaizkio munduari.\nEsperientzia oso asegarria izan da Bilboko Udaleko langileentzat. Parkearen mantentze lanak egitera ohituta daude, eta errutinatik irten dira honela. Euren lana gazteei azaltzen diete, eta gazteek mirespen aurpegiekin, irribarreekin eta txantxa txikiak eginez entzuten diete.\nBISITA GIDATUEN IBILBIDEA CASILDA ITURRIZAR PARKEAN ZEHAR\nCasilda Iturrizar parkea Bilboren altxorrik preziatuenetako bat da: 71 espezie dauzka, bost kontinenteetakoak. Horrexegatik, ibilbidea "ahateen" urmaela inguratzen duten bidexketan zehar doa, parkeak zuhaitzetan zer aberastasun daukan erakutsiz, eta handik pergolara igoz, eta Jesusen Bihotzetik gertuen dagoen urmaelean amaituz, Casilda Iturrizar andrearen bustoa dagoen lekuan (haren izena du, hain zuzen, parkeak).\nIbilbidean zehar seinalatu egiten zaizkie makalen lerdena, urmaelean bizi diren animaliak, platanondoen garaitasuna (bera da ugariena parkean), arteen berdea, gurbitzak, ezpelak eta gorostiak, Kanarietako palmondoak, kameliak, kanforrondoak bezalako bitxitasun botanikoak (Asiar zuhaitz horren zura distilatuz lortzen da kanfor olioa), Zelanda Berriko metrosidero espezieko ale bakarra, edo hosto gorriko pago bat, besteak beste.\nUrmaeleko baserrian eta haren inguruko hesian ere geldiunea egiten da. Leku honetan ez daude soilik ahateak. Badira ere antzarak eta indioilarrak, babesturik, jendea sartu ezin den zona batean askatasunez ibili ahal daitezen.\nGero, pergolarantz igotzen gara eta han azaltzen da platanoek parke originalaren perimetroa inguratzen dutela. Perimetro hori, airetik ikusita, hiruki formakoa zen, eta 2006an, handitu zenean, ia laukizuzen forma hartu zuen. Platanoa da, hain zuzen ere, parkeko zuhaitz-espezierik ugariena, baita handienetako bat ere. Bertoko espezieen berri ere ematen da: hemen arteak, gurbitzak, haginak eta gorostiak ikusi ditzakegu; azken horrek neguan ematen duen fruitua da hegazti batzuen elikaduraren oinarria. Beraz, behar-beharrezkoa da.\nPergolan sartzean, erreseina historiko labur bat egiten da, haren forma eta egilea aipatzeko, ikasleek jakin dezaten. Pedro Ispizua izan zen egilea, eta garai hartan ohikoa ez zen forma bat eman zion. Pergolan dauden landareez hitz egitean, inguratzen duen igokari handia aipatzen da: glizina. Oso handia izateaz gain, udaberrian loratu eta lore sorta lilak ematen ditu, oso usain onekoak, pergola kolorez eta usainez apainduz. Beste batzuen artean, arrosak eta gorostiak dira leku honen itxuraren arduradun.\nPergolatik irtetean aurkitzen dugu parkeko etorbiderik handiena, kanariar palmondoz eta kameliaz inguratuta. Egitura batzuk daude, urteko landare loredunekin: egitura bera osorik estaltzen dute eta lorezko egiturak dirudite, oso koloretsuak.\nEtorbidea urmael batean amaitzen da, Casilda Iturrizarren monumentuaren ondoan. Andre horren bustoaren alboan bukatzen da bisitaldia, emakume handi honi buruzko azalpen labur bat eginez: haren eskuzabaltasunari esker eta Bilboko uriari utzi zion ondareari esker, uriaren erdian dagoen parke honetaz goza dezakegu, besteak beste.\nHemendik hurbil pago gorri bat ikus dezakegu. Gorri kolorea zuhaitz honen ohiko berdearen aldean nabarmentzen da. Arbola hau oso zabalduta dago Euskal Herriko mendietan. Parkean badira ale gehiago ere, baina denak urmaelaren ondoan.\nGainera, amaitzeko, parkearen diseinatzaileak ere aipatzen dira: Ricardo Bastida arkitektoa eta Juan Eguiraun ingeniaria, zeintzuek, Forestier Europako lorategi miretsien proiektugilea eredu hartuta, 1907an diseinatu baitzuten parkea.


Zaintza dago jokoan - Gipuzkoako Hitza\n2018, abenduak 21 Albisteak, gipuzkoa, Gizartea 240\nProtesten eta mobilizazioen urtea izan da Gipuzkoako zahar etxeetako, adineko pertsonentzako eguneko zentroetako eta tutoretzapeko etxeetako langileentzat. Lan baldintza hobeak nahi dituzte: soldatak igotzea, atsedenaldiak ordaintzea, ratioak hobetzea eta aparteko sari egokiagoak jasotzea, besteak beste. Aldaketa horiek, langileen egoera hobetzeaz gain, zerbitzuaren kalitatea hobetuko luketelako. 25 hilabete daramatzate negoziazioekin, bi urtetik gora, baina, oraingoz, ez dute lortu emaitzarik. 2009-2012 artekoa da sektoreko azken lan hitzarmena. Legez, jada, ez dauka baliorik, nahiz eta enpresa batzuek hura aplikatzen duten oraindik.\nAdinekoen zaintzaz arduratzen diren ia 6.000 langileri eragiten die lan gatazkak, eta emakumezkoak dira %95 inguru. Sektoreko lan itunik gabe hasi zuten urtea, eta, bukatu ere, ziur asko, halaxe bukatuko dute; negoziazio mahaia ez da bildu ere egin urte guztian. Patronalen, sindikatuen eta langileen ordezkariak iazko urrian eseri ziren azkenekoz mahai beraren bueltan, eta patronalek mahai gainean jarri zuten zirriborroa ikusi orduko altxatu ziren sindikatuak, euren ustez “atzerapausoa” zelako proposatzen ari zirena: “Ez zegoen negoziazioei ekiteko eduki garrantzitsurik; soldatak izoztea eta lan baldintzak kaskartzea proposatu zuten”. Adegi da lau patronaletan indartsuena (%36) eta Matia (%27), Lares (%27) eta ACGG (%10) dira besteak. Lau sindikatuetan indartsuena, berriz, ELA (%61) da, eta haren atzetik daude LAB (%20), CCOO (%9-10) eta UGT (%9-10).\nIazko Gabonak baino lehen sindikatuak beste bilera batera deitzeko konpromisoa hartu zuten patronalek. Baina dei hori ez zutela jasotzen ikusita, sektoreko egoera gizarteratzen hasi ziren udaberrian. Hori bai, sindikatu bakoitzak bere aldetik ekin zion bideari, borroka honetan ez daudelako bat eginda. Patronalek negoziatzeko borondaterik erakutsi ezean mobilizazioetara joko zutela ohartarazi zuten bai ELAk eta bai LABek. Eta halaxe egin behar izan zuten. Uda aurretik egin zituzten protesta horietako batzuk. Baina emaitzarik ez zutela lortzen ikusita, uda ostean protestak gogortzea erabaki zuten.\nELAko langileek irailaren 28az geroztik bederatzi egunez egin dute greba, eta, patronalen mugimendurik ezean, greba egingo dute abenduaren 24tik 31ra ere. LABek, berriz, karabanak eta kontzentrazioak egin ditu Gipuzkoako eskualde guztietan, eta urriaren 27an lehenengo grebara deitu zituen langileak. Ustekaberik ezean, gauza bera egingo du abenduaren 24an eta 31n ere.\nAldundia, auzitik kanpo\nSindikatuek beharrezko ikusten dute Gipuzkoako Foru Aldundiak auzian esku hartzea, itundutako zerbitzu asko eskaintzen direlako adinekoen zentroetan azpikontratatutako enpresen bitartez. ELAk sarritan galdegin dio parte hartzea, zerbitzuaren arduraduna eta jabea delako eta zerbitzua finantzatzen duelako. Eta beste horrenbeste egin du LABek ere, auzi honetako erantzukizunaren zati bat diputazioarena dela uste duelako.\nAldiz, aldundiak ez du horren garbi ikusten bere esku hartze ahalmena. Behar-beharrezkoa deritzo herrialdeko hitzarmen bat lortzeari, baina eginbehar hori sindikatuena eta patronalena dela uste du eta berak ez duela “negoziatzeko eskumenik”.\n+ Borrokatutako lorpenak


Euskararekiko ardurak hartu dituzte Anoetako eta Irurako 74 enpresek - Noticias de Gipuzkoa\nEuskararekiko ardurak hartu dituzte Anoetako eta Irurako 74 enpresek\nGaltzaundi Euskara Taldeak eta herrietako udalek hamabi urtetan egindako lanaren balorazioa egin dute\n– m. san sebastian 22.02.2021 | 00:49\nIrurako industria gunea. Argazkia: N.G.\nAnoeta – Galtzaundi Euskara Taldeak eta Anoetako eta Irurako udaletako euskara zerbitzuek hamabi urtetako lana burutu dute elkarlanean Anoeta eta Irurako enpresetan euskararen presentzia areagotzeko. 2008tik 2020ra arte, 74 enpresetan egin da euskara sustatzeko lana.\nUrte hauetako prozesuan ikusi da enpresen ahozko eta eguneroko funtzionamendua euskalduna dela, baina enpresek sarri ez dutela irudi hori ematen kanpotik. Eta horretan, kontzientziazio lan handia egin da. Euskararen normalizazioan eragiteko, konpromisoak betetzeko eskakizuna lantzeaz gain, Udalak eskainitako itzulpen zerbitzuaren eskaintza ere burutu da. Zubi lanari esker, zerbi-tzuaren erabilera areagotzea lortu da eta zalantzak argitzeko bideak erraztu dira.\nMugak ere aurkitu dira, izan ere, azken urte hauetan, krisiak gogor jo du lan munduan eta euskararen normalizazioan inbertitzeko dirua falta dela agerian gelditu da. Aldi berean, esku-hartzea mugatu duten elementuekin ere aurkitu da egitasmoa: enpresa batzuk, Euskal Herritik kanpoko bezeroak dituzte eta beste erdaratan lan egiten dute.\nAnoetako eta Irurako lanketa berezitua eskualdeko estrategia bateratuarekin koordinatzeko asmoa dago hemendik aurrera. Horrenbestez, Tolosaldeko Euskararen Mahaiak jarritako helburuen baitan landuko den ekintza planaren tartez garatuko dira bigarren sektorean euskara indartzeko lanketak hemendik aurrera.\nMaitelan kooperatiba integrala aurkeztuko dute Hernanin.\nAnbulantzietako langileak, txertorik gabe, grebarako bidean.\nKontagailuak berritzeko azken fasea abian da Irunen.